Pirang’o Yesu upoko lembe iwi Jufarisayo? | Kwo pa Yesu\nWIC MI 76\nYesu ucamu cam yo pa Jafarisayo\nYESU UPOKO LEMBE IWI JUFARISAYO MA GIWEG UMBILI\nKinde ma fodi Yesu utie i Yahudi, Jafarisayo moko ulwong’e ni cam i bang’e. Ecicopere nia elwong’e ni cam mi dieceng’. (Luka 11:37, 38; pore ku Luka 14:12.) Ma fodi gicaku ngo nicamu, Jufarisayo gicaku nilwoko cing’gi nitundo i ujonj botgi kunoke the botgi. Ento Yesu utimo ngo calu gin. (Matayo 15:1, 2) Cik pa Mungu ukwero ngo nilwoko cing’jo kumeca, bende Cikne ung’olo ngo nia jubed julwok cing’ kumeca.\nI Jufarisayo wang’ lii ikum Yesu pilembe elubo ngo lemsuru maeca. Kinde ma Yesu uneno lembuno, eyero kumae: “Wun wu Jufarisayo wulwoko kikombe ku atangla; ento kud i iwu wupong’ ku kuvuga kud akece de. Wu jukusegu, ng’atu m’utimo yo woko etimo yor i ie bende ngo?”—Luka 11:39, 40.\nNilwoko cing’jo iwang’ nicamu cam tie rac ungo, ento lembe utie ikum umbili mi jurudini. Jufarisayo ku jumange gitie ku lemsuru mi lwoko cing’gi, re nilwoko lembe marac ma ni i adundegi uvoyogi. Lembuno uketho Yesu umio igi juk ma e: “Wumi gin ma ni i iwu ni giramia; e ka gin ceke bibedo leng’ iwu.” (Luka 11:41) Eno tie lemandha! Mer mir adunde re m’ukwayu ucwal ng’atini nimio giramia, ento ungo pi nitelo nen mi dhanu.\nEno ubenyutho ngo nia dhanu maeno gibed gimio ngo giramia. Yesu uyero kumae: “Wumio apaje mir ukuju kud usiga man uboko ceke, e wuweko ng’olo lembe ma pwe ku mer pa Mungu: ento [ukwayu] wutim maeni, man kud wuwek timo wagi maeno.” (Luka 11:42) Cik pa Mungu ugam ukwayu nia jumii apaj piny mi mwoka. (Poi mi Cik 14:22) Gibed gimio apaj piny mir ukuju, usiga, kud uboko mange ma ng’wice ng’ar ma jucamu. Jufarisayo gicego migi nimio apaj piny mir uboko maeno, ento giweko gin ma pire tek ma Cik ubekwayu ya gitim, calu ve nitimo bedopwe man nibedo mol i wang’ Mungu?—Mika 6:8.\nYesu umedere niyero igi kumae: “Can i wiwu wu Jufarisayo! Kum wumaru kom ma sagu ceke i kacokiri, ku moth de i katali. Can i wiwu! Kum wubedo calu odliel ma nen ungo, ma jum’ukadhu kud i wigi ging’eyo ngo.” (Luka 11:43, 44) I saa maeca, ka ng’atini ukier iwi liel, ebedo m’ecido nimakere ku kura migi. Yesu utio ku wec maeno pi ninyutho nia cilo mi Jufarisayo ubenen ungo ngbeng’ kamaleng’.—Matayo 23:27.\nNg’atu moko m’i kindgi m’ung’eyo cik lee ugamu dhoge kumae: “Japonji, ku yero maeni ijuko wan bende.” Dhanu maeno ginyang’ nia karaman gibekonyo dhanu mange cu ngo. Yesu uwacu igi kumae: “Can i wiwu bende wu jueuthecik! Kum wuketho ter ma yeyo tek wi dhanu, wun giwu de wumulo terne ku lwetwu acel de ngo. Can i wiwu! Kum wugomo odliel mi jubila, man wegwu negogi.”—Luka 11:45-47.\nTer ma Yesu ubeweco i wie utie cik mi suru ma Jufarisayo githungo gin gigi. Dhanu maeno giketho kwo udoko tek ni jumange. Gidiyo dhanu ceke nia giwor cik maeno m’udoko ni ter ma pek. Niai ikum Abel, kwaru migi ubed unego jubila pa Mungu. Kawoni gin ma gibetimiri nia gimio yung ni jubila ma gibegiero ko liel migi, karaman gibekwanyu kit kura ku timo pa kwaru migi. Gimito bende gineg Jabila pa Mungu ma pire tek akeca. Yesu uyero nia Mungu bipoko lembe i wigi. Lembuno ubin unen kamaleng’ ing’ei oro ma romo 38, i oro mi 70 R.M.\nYesu umedere niwacu igi nia, “Can i wiwu jueuthecik! Kum wukabu kifungula mi ng’eyong’ec: wun giwu wumondo ngo, man wucero jum’ubemondo!” (Luka 11:52) Dhanu maeni re ma nwang’u copo niponjo Lembe pa Mungu ni jumange, kawoni gin re ma gibecero dhanu mange ninyang’ i lembene.\nJufarisayo ku Jugorcik giwinjo lembuno nenedi? Kinde ma Yesu ubeai ku keca, kwinyo umakugi, man gicaku nidhule ku penji dupa. Gipenje ngo pi ninyang’ i lembe moko. Ento giyenyo gicike ku wec kara eyer lembe moko ma gimake ko.\nPirang’o Yesu udhau iwi Jufarisayo ku Jugorcik?\nDhanu uol ku yeyo ter ma pek makani m’ubenurogi?\nDhanu ma gikethiri nibedo judhu Yesu man ma giyenyo ninege, gibinwang’iri ku lembang’o?


Batizo tie ang’o?\nSOM I DHOK MI Abbey Abui Acoli Adja Afrikaans Akha Allemand Altaï Alur Amharique Anglais Arabe Arménien Arménien (occidental) Ateso Attié Aymara Azéri Azéri (cyrillique) Bachkir Bassa (Cameroun) Bassa (Libéria) Batak (karo) Batak (toba) Batak simalungun Biak Bichlamar Bikol Birman Boulou Bété Cambodgien Cebuano Changana du Zimbabwe Chavacano Chichewa Chiga Chin Haka Chin Tedim Chin Zotung Chinois cantonais (simplifié) Chinois cantonais (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Coréen Créole de Maurice Créole de la Guadeloupe Créole de la Guyane Créole des Seychelles Créole du Bélize Créole d’Haïti Damara Dangme Danois Dayak Ngaju Dhu Pidjin (Cameroun) Dhupidjin mi Nijeria Douala Drehu Dusun Efik Espagnol Estonien Fante Fidjien Finnois Fon Français Futunien Ga Gallois Gitonga Gokana Goun Grec Guarani Guarani (Bolivie) Guerzé Guéré Haoussa Herero Hiligaynon Hindi Hongrois Hunsrik Iban Ibanag Ibinda Ichinamwanga Icibemba Igbo Iloko Indonésien Irlandais Isoko Italien Javanais Jula Kabye Kachin Kana Kannada Karen sgaw Kazakh Kazakh (arabe) Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kissi Kongo Kpelle Krio Kurde kurmanji Kwangali Kwanyama Kyangonde Lamba Lambya Langue des signes américaine Langue des signes angolaise Langue des signes argentine Langue des signes birmane Langue des signes bolivienne Langue des signes colombienne Langue des signes cubaine Langue des signes espagnole Langue des signes finnoise Langue des signes indienne Langue des signes indonésienne Langue des signes italienne Langue des signes malaise Langue des signes mexicaine Langue des signes népali Langue des signes portugaise Langue des signes thaï Lhukonzo Lingala Lituanien Lomwe Luganda Lugbara Lunda Luo Luvale Makua Malay Malayalam Malgache Maltais Mam Mambwé-Lungu Mapudungun Marathi Mazahua Mbunda Mendé Meru Mizo Mongol Mooré Navajo Ndau Ndonga Ndébélé Ndébélé (Zimbabwe) Nengoné Ngabere Ngangela Nias Norvégien Nyaneka Nyanja Nyungwe Nzema Néerlandais Népali Okpe Oriya Oromo Ossète Otètèla Ourdou Ouzbek Pangasinan Pendjabi (shahmukhi) Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Chimborazo) Quechua (Cuzco) Quechua (Imbabura) Quechua (Pastaza) Quechua (Tena) Rarotongan Romani (Macédoine) Romani (Macédoine, cyrillique) Romani (Serbie) Romani (Slovaquie orientale) Romani (nord de la Grèce) Romani (sud de la Grèce) Roumain Runyankore Russe Rutooro Samoan Sangir Sango Sena Sepedi Sesotho (Afrique du Sud) Sesotho (Lesotho) Shona Sidama Silozi Singhalais Soundanais Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tamoul Tandroy Tankarana Tatar Tchouvache Thaï Tigrinya Tiv Tok pisin Tongien Tshiluba Tshwa Tsonga Tswana Turc Tuvaluan Twi Tétoum Dili Ukrainien Umbundu Urhobo Uruund Vezo Vietnamien Wallis Wichi Wolaitsa Yacouba Zandé Zoulou dhu Kabuverdianu Éwé\nWIC MIR APAR ABORA\nNyo acikara nithiero kwo para ni Mungu man nilimo batizo?\n1. Icopo penjiri ku penji makani ing’ei ponjo buku maeni?\nNIAI m’icaku ponjo buku maeni, idaru niponjo lemandha dupa; calu ve lembang’ola mi kwo ma rondo ku rondo, kite ma ng’atini doko ko kan etho, man iponjo iwi genogen mi cer. (Eklizia 9:5; Luka 23:43; Yohana 5:28, 29; Lembanyutha 21:3, 4)Saa moko nyo idaru caku nicidho i coko ma tung’ tung’ mi Jumulembe pa Yehova, man iyio nia gibeworo Mungu i kite m’atira. (Yohana 13:35) Nyo idaru caku bende nidoko jarimo ma ceng’ni pa Yehova, man nyo idaru nitimo ng’iong’ic mi timo ire. Pieno icopo penjiri kumae: ‘Kawoni dong’ acikara nitimo ang’o pi nitimo ni Mungu?’\n2. Ang’o m’ucwalu Jaethiopia nikwayu nia elim batizo?\n2 Jaethiopia moko bende ugam upenjere ku penji ma kumeno i rundi ma con. Nindo moko ma nyanok ing’ei cer pa Yesu, jalub pare ma nyinge Filipo uponjo Jaethiopia maeno. Filipo unyutho ire ngbeng’ nia Yesu tie Masiya. Lembe ma Filipo uponje ko umulo adundene, man ucwale niyero kumae: “Nen, pi eni; girang’o m’ucera ku maku [batizo]?”—Tic mi Jukwenda 8:26-36.\n3. (a) Yesu ung’olo ni julubne nia gitim ang’o? (b) Ka ng’atini ubelimo batizo ecikere nilimo nenedi?\n3 Biblia uponjo thwolo thwolo nia kan imito itim ni Yehova, icikiri nilimo batizo. Yesu uyero ni julubne kumae: “Wuketh [dhanu niai kud i] thek ceke dok julub, wumi igi [batizo].” (Matayo 28:19) Yesu en gire de elimo batizo, pi niweko iwa lapor. Jutono ngo pii atona i wie, ento juroye en zoo emwony vuc i pii. (Matayo 3:16) Tin, ka Jakristu ubelimo batizo, jucikiri bende niroye en zoo emwony vuc i pii.\n4. Batizo peri nyutho ang’o ni jumange?\n4 Limo batizo peri nyutho ni jumange nia imito andha nidoko jarimb Mungu, man nitimo ire. (Zaburi 40:7, 8) Dong’ icopo penjiri kumae: ‘ukwayu atim ang’o kara alim batizo?’\nBED KU NG’EYONG’EC MAN YIOYIC\n5. (a) Iwang’ nilimo batizo, icikiri nitimo ang’o? (b) Pirang’o pire tie tek nia ibed icokiri nja i coko ma tung’ tung’ mi Jumulembe pa Yehova?\n5 Iwang’ nilimo batizo, icikiri nitundo ning’eyo Yehova man Yesu. Idaru caku nitimo kumeno nikadhu kud i ponji mi Biblia. (Som Yohana 17:3.) Ento eno kende uromo ngo. Biblia uyero nia ‘ng’eyong’ec mi yeny ma i Yehova yenyo ucikere niromowa.’ (Jukolosai 1:9) Coko ma tung’ tung’ mi Jumulembe pa Yehova bikonyi kara ibed ku mer ma ceng’ni ku Yehova. Eno tie thelembe acel ma pire tek m’ucikere nicweli icokiri nja i coko maeno.—Juebrania 10:24, 25.\nIwang’ nilimo batizo, icikiri niponjo Biblia\n6. Iwang’ nilimo batizo, ukwayu ing’ei lembe rukani?\n6 Re, Yehova ubekwayu ngo nia ikeng’ei lembe ceke mi Biblia iwang’ nilimo batizo. Egam ekwayu ngo nia Jaethiopia ukeng’ei Lembagora ceke iwang’ nilimo batizo. (Tic mi Jukwenda 8:30, 31) Fodi wabimedara asu niponjo iwi Mungu rondo ku rondo. (Eklizia 3:11) Ento iwang’ nilimo batizo, ukwayu ikelar ing’ei man iyi kokoro ponji moko mir ukungu mi Biblia.—Juebrania 5:12.\n7. Ponji peri mi Biblia ukonyi nenedi?\n7 Biblia uwacu kumae: “Ma yioyic umbe, nyayu mutoro i [Mungu] copre ngo.” (Juebrania 11:6) Pieno, ukwayu ibed ku yioyic iwang’ nilimo batizo. Biblia unyutho nia dhanu moko ma gibino nikwo con i adhura mi Korinto, giwinjo lembe ma julub pa Yesu gibino ponjo man, “giyio, e jumio igi [batizo].” (Tic mi Jukwenda 18:8) Kumeno bende, lembe m’idaru niponjo i Biblia, udaru konyi nibedo ku yioyic i lembang’ola pa Mungu, man i copo ma thieriri pa Yesu utie ko mi bodhowa kud i dubo man kud i tho.—Yocuwa 23:14; Tic mi Jukwenda 4:12; 2 Timoteo 3:16, 17.\nNYUTH LEMANDHA MI BIBLIA NI DHANU MANGE\n8. Ang’o ma bicweli kara inyuth pi lembe m’ibeponjo ni jumange?\n8 Kan ibemediri niponjo lembe lee i Biblia, man ibeneno kite ma lembene ubekonyi ko i kwo peri, yioyic peri bidoko tek. Ibimaru ninyutho pi lembe m’ibeponjone ni jumange. (Yeremia 20:9; 2 Jukorinto 4:13) Ento, icopo yero lembene ni ng’agi?\nYioyic bicweli ninyutho pi lembe m’iyio ni jumange\n9, 10. (a) Icopo caku ninyutho pi lembe m’iponjo ni ng’agi? (b) Icikiri nitimo ang’o kan imito icak nirweyo karacelo ku cokiri?\n9 Icopo maru ninyutho pi lembe m’ibeponjo ni wat peri, jurimbi, judhugola peri kunoke ni jurutic wedu. Eno tie ber, ento saa ceke, nyuth igi lembene ku yoo man ku mer. Ing’ei nindo ma nok, ibicaku nirweyo karacelo ku cokiri. Kan inwang’u nia idaru romo nirweyo karacelo ku cokiri, icopo niweco ku Jamulembe pa Yehova m’ubeponjo kudi Biblia, man ninyutho ire nia ibemito icak nirweyo lembanyong’a karacelo ku cokiri. Ka Jamulembe pa Yehova m’ubeponjo kudi Biblia uneno nia itie ayika man nia ibekwo nimakere ku lembe ma Biblia uyero, e wun ario ceke wubirombo ku judong cokiri moko ario.\n10 Lembang’o ma bitimere saa ma wubirombo ku judong cokiri maeno? Judong cokirine gibiweco kudi pi nineno ka nyo inyang’ man iyio ponji mir ukungu mi Biblia, gibineno bende nia nyo ibeworo lembe ma Biblia uyero i kwo peri ma kubang’ ceng’, man ka nyo andha ibemito nidoko acel m’ikind Jumulembe pa Yehova. Ng’ei nia judong cokiri gigwoko dhanu ceke mi cokiri, gigwoko in bende; dong’ lworo kud unegi niweco kugi. (Tic mi Jukwenda 20:28; 1 Petro 5:2, 3) Ing’ei coko maeno, judong cokiri gibinyutho iri ka nyo icopo caku nirweyo lembanyong’a karacelo ku cokiri.\n11. Pirang’o etie lembe ma pire tek akeca nia watim alokaloka i kwo mwa iwang’ caku nirweyo karacelo ku cokiri?\n11 Judong cokiri maeno gicopo nikoro iri nia iwang’ caku nirweyo karacelo ku cokiri, ukwayu iketim alokaloka ma lee i kwo peri. Pirang’o etie lembe ma pire tek akeca nitimo alokaloka maeno? Pilembe kinde ma wabenyutho pi Mungu ni jumange, wabecungo kaka Yehova, pieno, wacikara nikwo kit kwo ma mio yung ni Mungu.—1 Jukorinto 6:9, 10; Jugalatia 5:19-21.\nYEW DUBO PERI MAN LOK KURA PERI\n12. Pirang’o dhanu ceke gicikiri niyewo dubo?\n12 Lembe mange utie m’icikiri nitimo iwang’ nilimo batizo. Jakwenda Petro uwacu kumae: “Ka kumeno wuyew dubo mwu, man wulokuru kara dubo mwu ukabere woko.” (Tic mi Jukwenda 3:19, NWT) Niyewo dubo thelembene tie ang’o? Thelembene tie nibedo ku can i adundewa pi lembe moko marac ma watimo. Ku lapor, ka nwang’u iwang’e ibino won tarwang’, ukwayu iyew ikum timo maeno. Bende, kadok i kwo peri idaru timo kero peri ceke pi nitimo lembe m’atira de, fodi asu ukwayu iyew dubo peri, pilembe wan ceke wadubo man wacikara nikwayu kisa pa Mungu.—Jurumi 3:23; 5:12.\n13. ‘Nilokiri’ thelembene tie ang’o?\n13 Nyo nibedo ku can kende kende i adundewa pi lembe moko marac ma watimo uromo? Ungo. Jakwenda Petro uyero bende nia ukwayu ‘nilokiri.’ Eno nyutho nia ukwayu iwek timo moko ci marac man icak nitimo lembe m’atira. Ku lapor, kepar nia ibecidho i kabedo moko wang’ ma kwong’a. Ing’ei saa moko, inwang’u nia idaru nirwinyo. Icopo timo ang’o? M’umbe jiji, icopo jwigo tiendi, icungo, iloko ku ng’eyi man imaku yo m’atira. Rom rom bende, kan ibemediri niponjo Biblia, icopo nwang’u nia itie ku ng’iyo kunoke kura moko i kwo peri m’ukwayu iloki. Bed ayika ‘niloko’ kura maeno, ing’eye tim alokaloka m’ukwayere man cak nitimo lembe m’atira.\nTHIER KWO PERI NI MUNGU\nNyo ing’olo ni Yehova nia ibitimo ire?\n14. Icopo nithiero kwo peri ni Mungu nenedi?\n14 Lembe mange ma pire tek m’ukwayu itim iwang’ nilimo batizo tie nithiero kwo peri ni Yehova. Saa m’ibethiero kwo peri ni Yehova, ing’olo ire nikadhu kud i rwo nia ibiworo en kende, man ibiketho yeny pare i kabedo ma kwong’a i kwo peri.—Poi mi Cik 6:15.\n15, 16. Ang’o ma bicwalu ng’atini nithiero kwo pare ni Mungu?\n15 Ning’olo nia ibitimo ni Yehova kende, tie ve ning’olo nia ibikwo ku ng’atu moko m’imaru pi dong kwo peri zoo. Kepar nia jalawobi moko giku nyaku moko gimito nigamiri. Yo yo kinde ma jalawobi ubemedere ning’eyo kura pa nyakune maber akeca, etundo nimare man emaku yub mi game. Ento, kadok etie lembe ma yot ungo nimaku yub maeno de, jalawobi maeno tie ayika niyio rwom mi bedo ku dhaku maeno pilembe emare.\n16 Kinde m’ibemediri niponjo lembe iwi Yehova, ibitundo nimare man ibitimo lembe ceke m’icopo pi nitimo ire. Lembe maeno bicweli ning’olo i rwo nia ibitimo ire kende. Biblia uyero nia ng’atu moko ci m’umito nilubo tok Yesu ucikere ‘nikwerere gire.’ (Marko 8:34) Thelembe mi wec maeno tie ang’o? Thelembene tie nia, ibiketho woro Yehova i kabedo ma kwong’a i kwo peri. Yeny pa Yehova pire tie tek nikadhu yeny man lembakeca peri giri.—Som 1 Petro 4:2.\nKUD ILWOR NIA LEMBE BIVOYI\n17. Pirang’o dhanu moko gimito ngo nithiero kwo migi ni Yehova?\n17 Dhanu moko gibed gilworo nithiero kwo migi ni Yehova pilembe giparu nia saa moko gibitundo ngo nigwoko lembang’ola ma ging’olo nia gibitimo ko ire. Gimito ngo nitimo lembe ma copo nyayu can i Yehova, kunoke gicopo paru nia ka githiero ngo kwo migi ni Yehova, e ebipoko ngo lembe i wigi pi lembe ma gibetimo.\n18. Ang’o ma bikonyi kara iwek nibedo ku lworo ma nia ibitimo lembe ma nyayu can i Yehova?\n18 Mer m’imaru ko Yehova bikonyi kara iwek nibedo ku lworo ma nia ibitimo lembe ma nyayu can i ie. Mer maeno bicweli nitimo lembe ceke m’icopo kara igwok lembang’ola m’itimo ire. (Eklizia 5:4; Jukolosai 1:10) Ibiparu ngo nia nitimo yeny pa Yehova tie pek akeca. Jakwenda Yohana ukiewo kumae: “Kum maeni en e mer pa Mungu, nia wawor cik pare: man cik pare gi pek ungo.”—1 Yohana 5:3.\n19. Pirang’o ukwayu ngo ilwor nithiero kwo peri ni Yehova?\n19 Pi nithiero kwo peri ni Yehova, ubekwayu ngo nia ikebed ng’atu ma dubo ngo. Yehova copo kwayu ngo nia watim lembe ma wacopo ngo. (Zaburi 103:14) Ebikonyi nitimo lembe m’atira. (Isaya 41:10) Gen Yehova kud adundeni ceke, man “ebinyutho yo peri.”—Lembrieko 3:5, 6.\nNITIMO LEMBATUCA IWANG’ DHANU CEKE PI BOTH\n20. Kan idaru thiero kwo peri ni Mungu, lembang’o mange m’ukwayu itim?\n20 Nyo iparu nia itie ayika nithiero kwo peri ni Yehova? Kan idaru thiero kwo peri ni Yehova, dong’ itie ayika pi lembe mange m’ulubo. Ukwayu ilim batizo.\n21, 22. Icopo timo “lembatuca” mi yioyic peri iwang’ dhanu ceke nenedi?\n21 Nyuth ni jatel wi tic mi guriri mi judong cokiri (coordinateur du collège des anciens) mi cokiri peri nia idaru thiero kwo peri ni Yehova man nia ibemito nilimo batizo. Ing’eye, ebing’io judong cokiri moko pi nineno kendo karacelo kudi, ponji ma tung’ tung’ mir ukungu mi Biblia. Ka giyio nia andha iromo, gibinyutho iri nia icopo nilimo batizo i coko madit mi Jumulembe pa Yehova. I coko maeno madit, jubimio ponji moko ma binyutho thelembe mi batizo. Ing’eye, umego m’umio ponji maeno bipenjo ju m’ubecilimo batizo ku penji moko ario ma yot. Kinde m’ibedwoko wang’ penji ario maeno, ibinyutho nia ibetimo “lembatuca” mi yioyic peri iwang’ dhanu ceke.—Jurumi 10:10.\n22 Ing’eye, ibilimo batizo. Jubiroyi ibimwony vuc i pii. Batizone biketho dhanu mange ceke bineno nia idaru thiero kwo peri ni Yehova man dong’ itie Jamulembe pa Yehova.\nTHELEMBE MI BATIZO PERI\n23. Nilimo batizo “ku nying Wego ku Wod man Tipo Maleng’” tie ku thelembe ang’o?\n23 Yesu uwacu ni julub pare nia gibilimo batizo “ku nying Wego ku Wod man Tipo Maleng’.” (Som Matayo 28:19.) Eno nyutho ang’o? Eno nyutho nia iyio dito pa Yehova, iyio tic pa Yesu i lembakeca pa Mungu, man bende iyio kite ma Mungu tio ko ku tipo pare maleng’ pi nitimo yeny pare.—Zaburi 83:18; Matayo 28:18; Jugalatia 5:22, 23; 2 Petro 1:21.\nKinde m’ibemaku batizo, ibenyutho nia imito nitimo yeny pa Mungu\n24, 25. (a) Batizo nyutho lembang’o? (b) I wic ma tokcen wabiponjo lembang’o?\n24 Batizo nyutho lembe moko ma pire tek lee dit akeca. Kinde ma juroyi imwony vuc i pii, eca nyutho nia itho ikum kit kwo peri ma con m’atira ngo, kunoke iweke magwei. Kinde m’iwok kud i pii, eca nyutho nia ibicaku kwo manyen mi timo yeny pa Mungu. Eno nyutho nia dong’ niai saa maeca, ibitimo ni Mungu i kwo peri ceke. Poi nia ithiero ngo kwo peri ni dhanu, ni dilo moko kunoke ni tic moko. Ento ithiero kwo peri ni Yehova.\n25 Thieriri peri bikonyi nibedo jarimo ma ceng’ni pa Mungu. (Zaburi 25:14) Eno nyutho ngo nia ng’atini biboth kende kende pilembe elimo batizo. Jakwenda Paulo ukiewo kumae: “Wutim tic mi both mu giwu ku lworo ku mielkum.” (Jufilipi 2:12) Batizo tie kende kende acaki. Dong’, icopo mediri nenedi nibedo ceng’ni ku Yehova? Wic ma tokcen mi buku maeni bidwoko wang’ penji maeno.\nLEMANDHA MI 1: NYO ACIKARA NILIMO BATIZO?\n“Nen, pi eni; girang’o m’ucera ku maku [batizo]?”—Tic mi Jukwenda 8:36\nPirang’o man nenedi ukwayu ilim batizo?\nBatizo nyutho nia iweko kit kwo peri ma con m’atira ngo, man icaku kwo manyen mi timo yeny pa Mungu.\nKara itim ni Yehova, ukwayu ikelar ilim batizo.\nBatizo nyutho iwang’ dhanu mange nia imito nitimo ni Mungu.\nJucikiri niroyi in zoo imwony vuc i pii, tap calu ma juroyo ko Yesu bende.\nLEMANDHA MIR 2: YEHOVA KWAYU NGO NYANOK DE NIA ITIM LEMBE M’ICOPO NGO\nPirang’o ukwayu ngo ilwor nithiero kwo peri ni Yehova?\nKara ithier kwo peri ni Yehova, ubekwayu ngo nia ikebed ng’atu ma dubo ngo. Yehova bikonyi kara itim lembe m’atira.\nMer m’imaru ko Yehova bikonyi kara iwek nilworo nia ibinyayu can i ie.\nLEMANDHA MIR 3: LEMBE MA TUNG’ TUNG’ MA JUCIKIRI NITIMO IWANG’ NILIMO BATIZO\n“Anyong’a nega kum timo yeny m’iyenyo, E Munguna; Eyo cik peri ni yor i adundena.”—Zaburi 40:8\nUkwayu itim ang’o kara ithier kwo peri ni Yehova?\nPONJ LEMBE PA MUNGU\nUkwayu itund ning’eyo Yehova man Yesu Kristu. Kan imediri niponjo lembe lee i wigi, ibimarugi lee.\nKETH YIOYIC PERI UBED MA TEK\nBed ku yioyic ma tek i lembang’ola pa Mungu man i copo ma thieriri pa Yesu utie ko mi bodhowa kud i dubo man kud i tho.\nTic mi Jukwenda 3:19\nYEW DUBO PERI\nThelembene tie nibedo ku can i adundeni pi lembe moko marac m’itimo.\nLOK KURA PERI\nThelembene tie niweko timo moko ci marac man nicaku nitimo lembe m’atira.\nTHIER KWO PERI NI YEHOVA\nIthiero kwo peri ni Yehova kinde m’ibeng’olo ire nikadhu kud i rwo nia i kwo peri ceke, ibiwore, man ibiketho yeny pare i kabedo ma kwong’a i kwo peri.


Jakurpiny ubetheyo mer ku ‘jamcing’ mi gondri ’ (Luka 16) | Kwo pa Yesu\nWIC MI 87\nEtie lembe mi rieko nilar neno bor\nLAPOR PI JAKURPINY MA WON GONDRI\n“WUMAK JURIMO” KU JAMCINGWU\nYesu uai umio lapor pa wod m’urwinyo; laporne uwang’u i weg ajok, i jugorcik man i Jufarisayo lii, kinde ma giwinjo nia kara Mungu tie ayika nitimo kisa ni jadubo m’uloko cwinye. (Luka 15:1-7, 11) Kawoni Yesu umio lapor mange, re ni julub pare kende. Emaku igi lapor pa jalonyo moko m’uwinjo nia jakurpiny pare unyotho piny.\nYesu ukoro nia judoto jakurpiny pi piny pa rwoth pare m’enyotho. Pieno, rwoth uwacu nia ebewodhe cen kud i tic. E jakurpiny ucaku penjere gire kumae: “Abitimo ang’o, kum rwoth para kabu tic mi kuropiny i bang’a? Tekra mbe mi furofur; lewic de nega kum kwayu piny.” Kara kud ebin esendere saa ma jubiwodhe kud i tic, eyero yor i ie kumae: “Ang’eyo gin m’abitimo, [kara] ka jukaba woko kud i tic mi kuropiny, [dhanu] gibin gijola i udigi.” E wang’ acel egam elwong’o jubanja pa rwoth pare, man epenjo ma kwong’ane kumae: “Banja peri adi m’igamu ba rwoth para?”—Luka 16:3-5.\nWon banja maeno uwacu kumae: “Mo mukero dak.” Eno copo bedo mo litre 2 200. Copere ebino ku podho yau madit, kunoke ebino jakuloka mi mo yau. Jakurpiny uwacu ire kumae: “Gam waraga peri, ibed piny pio igor pier abic [eno litre 1 100].”—Luka 16:6.\nJakurpiny upenjo won banja mange kumae: “In ke banja peri adi?” Edwoko kumae: “Nganu mukero dak acel.” Eno copo bedo nganu litre 22 000. Jakurpiny uwacu ire kumae: “Gam waraga peri, igor pier abora.” Jakurpiny ujwigo banja pa ng’atuno lee mandha.—Luka 16:7.\nFodi asu jakurpiny ubeneno wi sente pa rwoth pare, pieno i thenge moko etie ku twero m’ecopo jwigo ko wel banja ma dhanu biculo ni rwoth pare. Calu m’ejwigo wel banja migi, i kite maeno etheyo mer kugi kara gibin gikonye, kinde ma jubiwodhe kud i tic.\nRwoth ugam uwinjo lembe ma jakurpiny pare utimo; kadok nwang’u piny pare unyothere en de, re lembe ma jakurpiny eno utimo uwang’u ie lii man efoye, pilembe kadok ‘egondre,’ re “etimo ku rieko.” Yesu udok umedo kumae: “Wot mi ng’om maeni i kind dhanum’utuk migi gi riek ma sagu wot mi der.”—Luka 16:8.\nYesu ubecwaku ngo lembe ma jakurpiny utimo, man ebeyero ngo nia ukwayu nicwayu vupo i kuloka. Dong’ i andha emito yero ang’o? Ewacu ni julubne kumae: “Wumak jurimo iwu giwu ku piny mi gondri; kara, kan ebithum, gibijolowu i hema ma nja.” (Luka 16:9) Andhandha, nilar neno bor man nitio ku rieko copo mio iwa ponji. Jurutic pa Mungu, niwacu “wot mi der” gicikiri nitio ku jamcing’gi ku rieko, ma nwang’u gibewil ungo pi kwo ma rondo ku rondo m’ubekurogi.\nYehova giku Yesu re ma gicopo ketho ng’atini unwang’ kwo i Ker mi polo, kunoke i Paradiso iwi ng’om i the Kerne. Pieno, wacikara nitimo kero nibedo ku mer ma ceng’ini kugi, nwang’u wabetio ku lonyo kunoke jamcingwa pi nitielo tic mi Ker. Tek wabetimo kumeno, nwang’u wabeyiko kwo mwa mi nindo m’ubino ma binyothere ngo, saa ma nwang’u mola ma kwar, mola ma tar, sente kunoke lonyo ceke gidaru nyothiri.\nYesu uyero bende nia dhanu ceke ma gibetio ku lonyo kunoke jamcing’gi i ayi m’atira, gicopo neno wi piny mange ma pigi tek lee de. Pieno epenjo kumae: “Ka kumeno, tek wubedo mandha ngo i piny mi gondri ng’a ma bimio iwu piny mandha [calu ve tic ma Mungu umio ni dhanu pare] ni sumba?”—Luka 16:11.\nYesu ubemito nyutho ni julubne nia kara jujolgi “i hema ma nja,” jubikwayu lembe dupa ibang’gi. Ng’atu moko mbe ma copo bedo jaratic mandha pa Mungu, ma nwang’u ebetimo bende ni lonyo. Yesu udaru wec pare kumae: “Jatic umbe ma copo timo ni judongo ario: kum kadi ebidagu acel, ebimaru mucelo; kadi ebimoko bang’ acel, man ebicayu mucelo. Wucopo timo ni Mungu ku lonyo de ngo.”—Luka 16:9, 13.\nJakurpiny ma Yesu uweco pire i lapor pare utimo ang’o pi nitheyo mer ku dhanu moko ma gibidok konye yor i ng’eye?\n“Piny mi gondri,” utie ang’o, man Jakristu copo ‘maku jurimo’ nenedi ku pinyne?\nNg’agi ma gicopo jolowa i “hema ma nja” ka watio ku “piny mi gondri” ma watie ko i kite m’atira?


Junyolo Yesu kakani man awene? | Kwo pa Yesu\nWIC MIR 5\nJunyolo Yesu kakani man awene?\nJUNYOLO YESU I BETHLEHEM\nJUKWAC GICIDH GINENO NYATHI YESU\nKaisari Augusto, ma tie ubimo mi Roma, uketho cik nia dhanu ceke mi ng’om pare gikiewiri. Pieno ukwayu Yosefu ku Maria de gicidh i Bethlehem adhura pagi Yosefu, ma nwang’ere yo piny mi Yerusalem.\nDhanu dupa gicidho i Bethlehem pi nikiewiri. Kaka m’udong’ kuca ma Yosefu giku Maria gicopo nivogiri i ie utie dwol kende, ka ma jugwoko ie kana ku lei mange. Kakeca re ma Yesu unyolere i ie. Maria uboye ku bongu man epiele i wer, ka ma jumio ie cam ni lei.\nEcicopere nia Mungu re m’uketho ubimo Kaisari Augusto uwodh cik mi kiewo dhanu. Pirang’o? Pilembe eno uketho Yesu unyolere i Bethlehem, adhura pa kwaru mire, Rwoth Daudi. Lembagora ular uyero yang’con nia i adhura maeno re ma Rwoth ma jung’olo pire bibino ninyolere i ie.—Mika 5:2.\nEno ubino uthieno ma pire tek mandha! Yo woko ke, der ucaru piny kaka ma jukwac ni ie. Derne tie dwong’ pa Yehova! E acel m’ikind jumalaika pa Mungu uwacu ni jukwac kumae: “Lworo kud unegwu; kum nen, akelo iwu rwonglembe ma ber mir anyong’a ma dit ma bibedo ni dhanu ceke: Kum tinuni junyolo iwu i adhura pa Daudi Jalar, ma en e Kristu ma Rwoth. Maeni en e giranyutha iwu: Wubinwang’u mukere ma juboyo ku bongu mi mukere, man evuto i ka ma juketho ie cam mi dhiang’.” E ngbang’ kumeni udul malaika m’i polo uwok man giwacu kumae: “Dwong’ ni Mungu ma malu ngbir, Kwiocwiny de wi ng’om kind dhanu ma mutoro nege i kumgi.”—Luka 2:10-14.\nKinde ma jumalaika giai ku keca, jukwac giweciri i kindgi kumae: “Dong’ wacidhu kawono i Bethlehem, wanenu gin maeni m’utimbre ma [Yehova] uketho wang’eyo.” (Luka 2:15) Gicidho pio pio kuca man ginwang’u Yesu ma nyamukere, tap kaka ma malaika uyero igi nia gibinwang’e i ie. Kinde ma jukwac gikoro lembe maeno ma malaika uyero igi, dhanu ceke ma giwinjo lembuno igi wang’ lii. Maria uneno lembe maeno ceke ni lembe ma pire tek, man ekanu lembenegi i adundene.\nTin dhanu dupa giyio nia junyolo Yesu nindo 25 dwi mir 12. Ento i ng’om mi Bethlehem, dwi mir 12 bebedo dwi mi koth man mi koyo. Dwine moko bebedo dwi ma pei bedo nuti ie. Etie lembe ma tek ni jukwac nibedo woko diewor traka ku lei migi saa maeno. Bende, ecicopere nia jabim mi Roma copo ngo niketho dhanu ma saa ceke gibeyenyo nijai ire, gibin nikiewiri i saa mi koyo. M’umbe jiji, ecicopere nia Yesu unyolere i dwi mir apar.\nYosefu ku Maria gicidho i Bethlehem pi nitimo ang’o?\nLembang’o ma wang’u ijo m’utimere diewor, kinde ma junyolo Yesu?\nPirang’o etie lembe ma nyang’u wic ungo niyero nia junyolo Yesu i nindo 25 mi dwi mir 12?


Nyuth kisa ni dhanu ceke\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole du Bélize Créole d’Haïti Damara Dangme Danois Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Langue des signes sud-africaine Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\nKINDE ma Yesu ubeponjo julubne kud ayi mi rweyo lembanyong’a, epoyogi nia dhanu moko biwinjogi ngo. (Lk. 10:3, 5, 6) Lembuno bewok iwa bende ka waberweyo lembanyong’a. Dhanu moko copo nyotho iwa wec, kunoke gicopo doko kwiny kudwa. Eno copo ketho ebedo iwa tek ninyutho igi kisa man nirweyo igi lembanyong’a.\nNg’atu ma jakisa neno yeny mi jumange, peko migi, kisa nege i kumgi man emito ekonygi. Re lembang’o ma copo wok ka kisa ubenegowa ngo i kum dhanu ma wanwang’u i lembanyong’a? Amora mwa bithum, niwacu wabibedo mbe kud ava mi rweyo igi, man konyogi bibedo tek iwa. Wacopo poro amora mwa ku mac. Kara mac umedere asu niliel, ukwayu juwoth medo yen i wang’e. Kumeno bende, kara wamedara nibedo kud amora, wacikara nineno kisa i kum jumange!—1 Tes. 5:19.\nDong’ wacopo timo ang’o kara wanyuth kisa, kadok i saa ma nyutho kisane utie tek de? Wakewec iwi lapor adek ma e ma wacopo nilubo: pa Yehova, pa Yesu man pa jakwenda Paulo.\nLUB LAPOR MI KISA PA YEHOVA\nDhanu ucaku cwayu ndra iwi Yehova niai con. Re asu etimo bero “ni ju m’umbe [ku] foyofoc ku judubo bende.” (Lk. 6:35) Etimo berone nenedi? Yehova ubenyutho cirocir ni ng’atuman, pilembe ebeyenyo “dhanu ceke bothi.” (1 Tim. 2:3, 4) Kadok Mungu udagu lembe ma reco de, re asu pi dhanu tek i ie, man ebemito ngo ng’atu acel de m’i kindgi utho.—2 Pet. 3:9.\nYehova ung’eyo nia Sitani tie jabodho mi ketho dhanu uyii vupo. (2 Kor. 4:3, 4) Dhanu ma dupa jucaku ponjogi ku vupo iwi Mungu niai ma fodi githindho. Pieno, kite ma giparu ko lembe man timo migi copo ketho gijolo ngo lemandha yot yot. Re Yehova ubemito ekonygi. Pirang’o wabeyero kumeno?\nKepar kite ma Yehova uwinjere ko pi dhanu mir adhura mi Nineve. Kadok gibino weg rop de, re Yehova upenjo Yona kumae: “Emaku piny ungo nia kisa nega kum adhura ma dit maeno ma Nineve, ma dhanu ma sagu rubanga dak acel ku pier ario ni i ie ma copo ng’eyo cing’gi ma yor acwic ku ma yor acam de ngo”? (Yon. 4:11) Kisa unego Yehova i kum dhanu mi Nineve ma ging’eyo ngo lemandha i wie, uketho eoro Yona ucidh upoigi.\nCalu Yehova, wan de ubekwayu kisa unegwa i kum dhanu, pilembe pigi tek. Eno bimio iwa ava mi konyogi kara ging’ei lemandha iwi Yehova, kadok ubenen nia gibiwinjowa ngo de.\nLUB LAPOR MI KISA PA YESU\nCalu Yehova, Yesu de kisa unege i kum dhanu, pilembe “givoc gilal de, calu rombe ma jakwac umbe kugi.” (Mat. 9:36) Yesu ung’eyo nia dhanu maeno gilal man givoc, pilembe judong dini migi ubed usendogi man ubed uponjogi ku vupo. Bende, kadok Yesu ung’eyo nia dhanu dupa ma gibino winje, gibidoko ngo julubne pi thelembe ma tung’ tung’ de, re asu eponjogi ku lembe dupa.—Mk. 4:1-9.\nCwinyi kud utur ka ng’atu moko uwok uwinji ngo wang’ ma kwong’a\nNg’atini copo winjo lemandha i ng’ei ma peko moko uwok i kwo pare\nKa dhanu ukwero niwinjo lembanyong’a ma waberweyo igi, wakepim ninyang’ nia pirang’o gikwero. Saa moko nyo gitie ku nen ma rac iwi Biblia kunoke iwi Jukristu, pilembe nyo gineno jumoko ma wacu ya gi Jukristu gibetimo lembe ma reco. Jumoko nyo uwinjo lembe dupa mi vupo iwi ponji mwa. Jumange ke nyo gibelworo nia juwagi copo nywarugi ka gibeweco kudwa.\nSaa moko nyo ju ma warombo kugi i lembanyong’a, gikadhu kud i peko ma dongo m’uweko litho i adundegi. Nyamego Kim ma tie misioner uyero nia, dhanu ma dupa mi kabedo m’erweyo i ie giboth kud i lwiny, man piny migi ma pol unyothere. Gimbe ku genogen mandha pi nindo m’ubino. Gitie ku ng’ecwiny man gigeno ngo ng’atu moko ci. Wang’ ma pol, ka Jumulembe pa Yehova giberweyo lembanyong’a, gicerogi. Nindo moko, gifwodo Kim kinde m’eberweyo.\nLembang’o ma konyo Kim kara emedere ninyutho kisa ni dhanu kadok kinde ma jubetime rac? Ebed epoi i kum Lembrieko 19:11, m’uwacu kumae: “[Rieko] mi dhanu kwio wi ng’ecwiny pare.” Kan eparu pi lembe ma dhanu mi teritwar pare gikadhu kud i ie, eno ketho kisa nege i kumgi. Re eyero nia i teritwar ma rom eno, jumoko tie ma winje ma ber. Etie bende ku dhanu moko m’ebed eliewo.\nWacopo penjara kumae: ‘Ka nwang’u ang’eyo ngo lemandha, nwang’u acopo jolo Jumulembe pa Yehova nenedi ka gibino rweyo ira lembanyong’a?’ Ka nwang’u alar awinjo vupo dupa i wigi ke? Saa moko nyo nwang’u wan de wabecikwero, man nwang’u ubecikwayu nia jubed ku kisa i kumwa. Yesu uyero nia gin ma tek wamito jutim iwa, wan de watim ni dhanu mange kumeca. Pieno, wacikara nitimo kero ninyang’ i kite ma jumange giwinjiri ko, man ninyutho igi cirocir kadok etie tek de.—Mat. 7:12.\nLUB LAPOR MI KISA PA PAULO\nKisa ubed unego jakwenda Paulo i kum dhanu, kadok gibed ginyayu ragedo i kume pilembe eberweyo lembanyong’a. Pirang’o? Pilembe ebed epoi i kum kite m’elar ebino ko con. Ekoro kumae: “Naka an a jayer lembacidi, man jaragedo, man jarop bende: ento anwang’u kisa, kum atime cobo ma yioyic umbe.” (1 Tim. 1:13) Paulo ung’eyo nia Yehova giku Yesu gineno kisa i kume. Pieno, ka dhanu ubecere nirweyo lembanyong’a, epoi nia en de elar ebino ve gin.\nSaa moko, Paulo ubed unwang’u dhanu ma ponji mi vupo unyang’ lee i wigi. Lembuno ubed uketho ewinjere nenedi? Tic mi Jukwenda 17:16 ukoro nia, kinde m’ebino i Athene, ng’ecwiny umake saa ‘m’eneno adhurane dhir kud ayi m’acwia.’ Ento etio ku lembe m’unyayu ng’ecwiny i ie, pi niponjo dhanu. (Tic. 17:22, 23) Ebed eloko bodho mi rweyo lembanyong’a nimakere ku kwond dhanu m’enwang’u, ‘kara ku yo moko ebodh dhanu moko.’—1 Kor. 9:20-23.\nWan de ka dhanu ubewinjowa ngo i lembanyong’a, kunoke warombo ku ju ma ponji mi vupo unyang’ lee i wigi, waromo timo ve Paulo. Wacopo tio ku lembe ma wang’eyo i wigi kara wakonygi ging’ei “rwonglembe ma ber mi gin ma ber.” (Isa. 52:7) Nyamego moko ma nyinge Dorothy uwacu kumae: “I teritwar mwa, juponjo ni dhanu ma dupa nia Mungu kwiny man epoko lembe vur vur. Kan anwang’u dhanu ma kumeno, afoyogi pi yioyic ma tek ma gitie ko iwi Mungu, man atelo nen migi iwi lembe ma Biblia ukoro iwi mer pa Yehova, man iwi lembang’ola ma beco m’etimo pi nindo m’ubino.”\n‘SAG TIC MA RAC KU BERO’\nCalu ma wabedhingo ajiki mi ng’om maeni, wang’ei nia dhanu moko “gibisagri asaga” nitimo lembe ma rac. (2 Tim. 3:1, 13) Ento wacikara ngo niweko kite ma gibejolo ko lemandha ucerwa nineno kisa i kumgi, kunoke udar anyong’a mwa. Yehova copo mio iwa kero kara wamedara nivoyo “tic ma rac ku bero.” (Rum. 12:21) Nyamego Jessica ma tie jayab yo ukoro nia, wang’ ma pol ebed enwang’u dhanu ma weg doro, man ma cayuwa ku ponji mwa zoo. Emedo kumae: “Lembuno copo ton i ijo. I ng’ei ma ng’atini udwoko ira wang’ wec, akwayu Yehova nyaling’ ling’ nia ekonya anen ng’atune calu ma en de enene ko.” Eno konyo Jessica nineno kite m’ecopo konyo ko dhanu, kakare niketho wie i kum cac migi.\nWamedara nisayu dhanu ma gimito ging’ei lemandha\nYo yo, dhanu moko biyio nia wakonygi man gibiponjo lemandha\nUkwayu bende waketh cwiny umego ku nyimego kinde ma waberweyo kugi. Jessica uyero nia ka ng’atu m’eberweyo kude ukoro ire nia juwinje ngo i lembanyong’a, emito ngo giwec akeca iwi lembuca. Ento ekoro ire lembe ma beco, calu ve matoke ma cuu m’enwang’u i lembanyong’a, kadok jumoko giwinje ngo de.\nYehova ung’eyo cuu dit nia saa moko ebedo iwa tek nirweyo. Re anyong’a nege lee dit tek wabelubo lapor mi kisa pare! (Lk. 6:36) I andha, kisa binego Yehova nja ngo i kum dhanu mi ng’om maeni, man ebiciro ngo igi lembe nja. Ma jiji mbe, eng’eyo nindo ma tap m’ebikelo i ie ajiki. Ento pi kawoni, ukwayu watim tic mi lembanyong’a m’umbe galu. (2 Tim. 4:2) Dong’ wek wamedara nirweyo kud amora man wanyuth kisa mandha ni “dhanu ceke.”


Bedagonya mandha tie ma kani? | Mi ponji\n“Tek Wod bigonyowu, wubibedo agonya andha.”—YOHANA 8:36.\nWER: 54, 36\nKEKOR . . .\nBedagonya mi kadiri moko tie ma nenedi?\nBedagonya mandha urwinyo nenedi?\nYesu ung’olo pi bedagonya ma kani, man wacopo nwang’e nenedi?\n1, 2. (a) Wang’ ma pol dhanu gitimo ang’o pi ninwang’u bedagonya? (b) Matokene bebedo ang’o?\nTIN eni, dhanu mi ng’om ma tung’ tung’ ginwang’u nia ukwayu jubed ku twero ma rom rom man jubed agonya. Jumoko gimito gibed agonya kud i masendi ma jubesendo kogi mananu, gibed agonya kud i akoyakoya, man bende kud gibed jucan. Jumange ke gimito gibed agonya niyero paru migi, nitimo ng’iong’ic man nikwo i kite ma gifoyo. I andha, dhanu mi kakare ceke gimito gibed agonya.\n2 Pi ninwang’u bedagonya dhanu gidikiri pi nikwero lembe, man pi nijai kadok ajaya. Re nyo andha ginwang’u lembe ma gibemito? Ungo. Wang’ ma pol timo maeno kelo masendi, man bende tho. Pieno, wec m’ubimo Suleman ukiewo, ma nwang’ere i Eklizia 8:9 utie lemandha: ‘Ng’atu acel bedo ku tego kum wadi m’etime ko rac.’\n3. Wacopo timo ang’o kara wabed ku mutoro mandha?\n3 Biblia ubenyutho gin m’ubekwayu watim kara wabed ku mutoro mandha. Jalub ma nyinge Yakobo ukiewo kumae: “Ng’atu m’ubeneno i cik ma ndhu cu, cik mi gony, m’ebetimo kumeno de asu . . . bibedo jamugisa kum tic m’etimo.” (Yak. 1:25) Yehova re ma mio cik ma cuu, man en re m’eng’eyo lembe ma mio iwa mutoro mandha. Emio ni Adamu giku Eva bedagonya mandha, man piny ceke ma gibino ku yenyne pi nikwo kud anyong’a.\nKINDE MA FODI DHANU GIBINO KU BEDAGONYA MANDHA\n4. Adamu giku Eva gibino ku bedagonya ma nenedi? (Nen cal mir acaki.)\n4 Thangambere thek 1 man thek 2, ukoro nia Adamu giku Eva gibino ku kit bedagonya ma tin eni dhanu gimbe ko nyanok de. Gibino ku piny ceke ma gitie ku yenyne, gin moko acel de mbe m’ubed unyayu lworo i igi, bende ng’atu moko mbe m’ubed usendogi. Gibed gidieng’ ungo pi cam, tic, remo, kadok tho. (Tha. 1:27-29; 2:8, 9, 15) Re nyo gibino agonya nitimo lembe ceke ma gimito, m’umbe mupaka moko? Wakenenu.\n5. Tung’ ku paru mi dhanu ma dupa, ang’o m’ubekwayere kara ng’atini ubed agonya?\n5 Dhanu ma pol gibed giparu nia nibedo ku bedagonya mandha tie nitimo lembe ceke m’umbe niparu pi matokene. Buku moko (The World Book Encyclopedia) uyero nia bedagonya utie “copo mi ng’io lembe moko, man mi timo lembe ma jung’ione.” Re bukune umedo bende nia dhanu gibedo agonya ka gavumenti ubeketho ngo igi mupaka ma rac, ma tije mbe, man ma tek. Eno nyutho nia mupaka kunoke kiew moko ucikere nibedo nuti kokoro kara ng’atuman ubed agonya. Dong’ ng’a ma tie ku twero mi ketho mupaka ma tie atira, ma pire tek man ma cuu?\n6. (a) Pirang’o Yehova kende re ma tie ku bedagonya ma mupakane mbe? (b) Kit bedagonya ma kani ma dhanu gitie ko, man pirang’o?\n6 Wacikara ning’eyo nia Yehova Mungu kende re ma tie ku bedagonya ma mupakane mbe. Pirang’o? Pilembe en re m’ecwio piny ceke, man etie Ubimo ma Jategokpo mi polo ku mi ng’om zoo. (1 Tim. 1:17; Nyu. 4:11) Ubimo Daudi utio ku wec ma mit akeca pi ninyutho dito pa Yehova. (Som 1 Lemkei 29:11, 12.) Re m’uweko Yehova, giracwia mange ceke mi polo ku mi ng’om zoo gitie ku bedagonya ma mupakane nuti. Gitie ku bedagonya mi kadiri moko. Yehova Mungu ubemito wang’ei nia eni kende re m’etie ku twero mi ng’io nia mupaka ma kani re ma tie atira, ma pire tek man ma cuu. Niai i acaki mi cwic, Yehova uketho mupaka ni giracwia pare ceke.\n7. Kekwan lembe moko ma nyayu anyong’a i iwa.\n7 Kadok nwang’u Adamu giku Eva gibino agonya i ayi ma dupa de, re bedagonya migine ubino ku mupaka. I kind mupakane, moko ubino ma jucwio kogi acwia. Ku lapor, kara gikwo, gicikiri niyuyo, nicamu man ninindo. Nyo eno ubenyutho nia gibino ngo agonya? Ungo. I andha, Yehova ung’eyo cuu nia lembe maeno romo mio igi anyong’a. (Zab. 104:14, 15; Ekl. 3:12, 13) Wan ceke anyong’a negowa ka wabeyuyo yamu ma ng’ic, wabecamu cam ma wamaru, man wabenindo nindo ma yom. Wanwang’u ngo nia ve jutwiyowa atwiya ka wabetimo lembe maeno. Ma jiji mbe, Adamu giku Eva de gibed giwinjiri kumeno.\n8. Yehova ung’olo lembang’o ni Adamu giku Eva, man pirang’o?\n8 Yehova ung’olo ni Adamu giku Eva nia ginyol awiya, gipong’ ng’om man gigwoke. (Tha. 1:28) Nyo lembang’ola maeno ucerogi ku bedagonya migi? Ungo nyanok de! Ento eno umio igi kaka mi dwoko ng’om zoo ni Paradiso, man ni kabedo ma cuu ma giromo kwo i ie mi nja kud awiya migi ma gimbe ku dubo. Eno re m’ubino lembakeca pa Mungu. (Isa. 45:18) Tin eni ka ng’atini ung’io nibedo jamusuma kunoke ninyolo ngo awiya, eno nyutho ngo nia ekoso woro ni Mungu. Re asu dhanu beng’io nigamiri man ninyolo awiya, kadok ging’eyo nia giromo nwang’u peko moko de. (1 Kor. 7:36-38) Pirang’o? Pilembe giparu nia gibibedo kud anyong’a man gibikwo ma ber. (Zab. 127:3) Ka nwang’u Adamu giku Eva giworo dwand Yehova, nwang’u gicopo kwo kud anyong’a i gamiri karacelo ku juruot migi nja ku nja.\n9. Pirang’o cik pa Mungu ma tie i Thangambere 2:17 ubino atira, pire bino tek man ebino yot?\n9 Yehova umio cik mange ni Adamu giku Eva man enyutho igi kamaleng’ matoke ma gibinwang’u ka giworo ngo. Eyero kumae: “Ento yen mi ng’eyong’ec mi gin ma ber ku gin ma rac, kud icam nyinge moko: kum i ceng’ m’ibicamu nyinge moko ci e ibitho andha.” (Tha. 2:17) Nyo cik maeno ubino atira ngo, nyo tije ubino mbe, kunoke nyo ebino tek? Nyo ecero Adamu giku Eva nibedo agonya? Nyanok de ngo. Dhanu ma dupa ma gitimo sayusac iwi lembe mi Biblia giparu nia Mungu umio lembang’ola mi rieko man ma tie kakare. Ng’atu acel m’i kindgi uyero nia eno ubeponjowa nia, “Mungu kende re m’ung’eyo gin ma cuu . . . pi dhanu man Mungu kende re m’ung’eyo gin ma rac . . . pi dhanu. Kara dhanu gifoy ku gin ‘ma cuu,’ gicikiri nijengiri iwi Mungu man niwore. Tek giwore ngo, ebiweko gitim gin gigi ng’iong’ic pi gin ma ber . . . ku gin ma rac.” Re etie lembe ma tek mandha ni dhanu nitimo ng’iong’ic maeno gin gigi.\nNg’iong’ic m’Adamu giku Eva gitimo ukelo can ma yawe mbe! (Nen udukuwec mir 9-12)\n10. Bedagonya ukoc nenedi ku twero mi ketho cik pi gin ma ber ku gin ma rac?\n10 Dhanu moko gicopo paru nia Yehova uketho Adamu ubedo ngo agonya nitimo gin m’emito. Re ging’eyo ngo nia bedagonya, niwacu copo mi ng’io gin ma juromo timo, ukoc ku twero mi ketho cik pi gin ma ber ku gin ma rac. Adamu giku Eva gibino agonya ning’io ka nyo ukwayu giwor Mungu kunoke ngo. Ento Yehova kende re m’ubino ku twero mi ketho cik pi gin ma ber ku gin ma rac. “Yen mi ng’eyong’ec mi gin ma ber ku gin ma rac” unyutho kamaleng’ ni Adamu giku Eva lemandha maeno. (Tha. 2:9) Saa moko wamaku yub, re wang’eyo ngo nia ebikelo matoke ma kani, man wang’eyo ngo ka nyo matokene bibedo kwa ma ber. Pieno re m’inwang’u nia wang’ ma pol dhanu gimaku yub m’umbe nigeno nia lembe ma rac biwok, re i ng’eye, yubne kelo can, masendi kunoke tho. (Rie. 14:12) Andha, dhanu gitie ku mupaka i lembe ma gicopo timo. Nikadhu kud i cik ma Mungu umio ni Adamu giku Eva nia kud gicam nying yen, eponjogi nia kara gibed ku bedagonya mandha, gicikiri niwore. Adamu giku Eva ging’io nitimo ang’o?\n11, 12. Pirang’o ng’iong’ic p’Adamu giku Eva ukelo can ma dit? Kemii lapor moko.\n11 Lembe ma rac utie nia Adamu giku Eva ging’io nijai ni Yehova. Eva ung’io niwinjo wec ma e ma Sitani ung’olo ire: “Weng’wu biyabre, man wubibedo calu Mungu, ma wung’eyo ko gin ma ber ku gin ma rac.” (Tha. 3:5) Nyo ng’iong’ic p’Adamu giku Eva uketho ginwang’u bedagonya ma lee, ve ma Sitani uyero? Tak de ngo. Calu ma gikwero telowic pa Yehova, gigam ginwang’u peko ma lee. (Tha. 3:16-19) Pirang’o? Pilembe Yehova umio ngo ni dhanu bedagonya mi ketho cik gin gigi pi gin ma ber ku gin ma rac.—Som Lembrieko 20:24; Yeremia 10:23.\n12 Jucopo poro lembe maeno ku ng’atu ma ringo kud avio (pilote). Kara etund ma ber kaka m’ebecidho i ie, ubekwayu elub yo ma cuu, man etii ku jamtic ma nwang’ere i avio ma copo konye. Bende, ubekwayu ewoth weco ku dhanu ma tic migi utie nimio ire telowic, kara kud gigudiri kud avio mange. Kan elubo ngo telowic man eringo swa kaka moko ci m’emaru, avione copo wang’. Calu jaring avio maeno, Adamu giku Eva gimito gitim lembe i kite ma gimaru gin. Gikwero telowic pa Mungu. Matokene ubino ang’o? Can ma lee dit! Ng’iong’ic migi ukelo dubo man tho igi ku nyikwaigi ceke m’unyoliri i ng’eigi. (Rum. 5:12) Adamu giku Eva gimito giketh cik gin gigi pi gin ma ber ku gin ma rac, pieno ginwang’u ngo bedagonya ma lee. Ento gibayu bedagonya mandha ma nwang’u Yehova umio igi.\nWACOPO NWANG’U BEDAGONYA MANDHA NENEDI?\n13, 14. Wacikara nitimo ang’o kara wanwang’ bedagonya mandha?\n13 Dhanu moko giparu nia bedangonya m’umbe mupaka moko utie ber nisagu. Re nyo eno tie lemandha? Kadok nwang’u nibedo agonya utie ber de, re iparu nia nwang’u ng’om romo bedo nenedi ka nwang’u dhanu gitie agonya nitimo lembe ceke ma mupaka moko acel de mbe? Buku moko (The World Book Encyclopedia) uyero nia cik mi kampuni ma dongo ucoko lembe dupa i ie, pilembe ubekwayu egwok dhanu man bende eketh mupaka ni bedagonya pa dhanu. Wang’ ma pol lembe maeno utie yot ungo. Pieno re ma waneno cik utie dupa, man jurucik ku jupoklembe de gisagu ma gibetimo kero nikoro the cikne man niketho dhanu giwore.\n14 Yesu ukoro kite ma wacopo nwang’u ko bedagonya mandha. Eng’olo ni julubne kumae: “Tek wubedo i lem para, nwang’u wu julubna mandha; man wubing’eyo lemandha, e lemandhane bigonyowu.” (Yoh. 8:31, 32) Kara wanwang’ bedagonya mandha, wacikara nitimo lembe ario. Mi kwong’o wacikara niyio lemandha ma Yesu uponjo. Mir ario, wacikara nidoko julubne. Tekene wabetimo lembe ario maeni, wabinwang’u bedagonya mandha. Re wabibedo agonya kud i lembang’o? Yesu uyero kumae: “Ku ba dhanu ceke ma timo dubo en e jamiru (ng’eca) mi dubo.” Emedo kumae: “Tek Wod bigonyowu, wubibedo agonya andha.”—Yoh. 8:34, 36.\n15. Pirang’o bedagonya ma Yesu ung’olo copo ‘gonyowa andha’?\n15 Bedagonya ma Yesu ung’olo ni julubne, utie ber nisagu kit bedagonya ma dhanu ma pol ubemito ginwang’ tin eni. Kinde ma Yesu uyero nia, “tek Wod bigonyowu, wubibedo agonya andha,” ebino weco iwi bedagonya kud i ng’eca mi dubo, ma tie kit ng’eca ma rac ma dhanu gibekadhu kud i ie. Watie ng’eca mi dubo i kite ma nenedi? Dubo ketho watimo lembe ma reco, man ecopo cerowa nitimo kadok gin ma wang’eyo nia utie atira de, kunoke nimiara zoo pi nitimo lembe moko. Pieno, matoke ma wanwang’u utie can, litho, masendi, kadok tho bende. (Rum. 6:23) Jakwenda Paulo de uwinjo litho mi bedo ng’eca mi dubo. (Som Jurumi 7:21-25.) Kinde ma jubikabu dubo cen, ka wabinwang’u bedagonya mandha m’Adamu giku Eva gibino ko i acaki.\n16. Wabibedo agonya andhandha awene?\n16 Wec ma Yesu uyero nia, “tek wubedo i lem para,” ubenyutho nia ka wabemito egonywa, ukwayu watim lembe moko. Lembang’o? Calu ma wadaru thiero kwo mwa ni Mungu, wadaru nikwerara giwa, man wabekwo nimakere ku mupaka ma Yesu uketho pi julubne. (Mat. 16:24) Tap calu ma Yesu ung’olo, wabibedo agonya andhandha i nindo m’ubino, kinde ma wabinwang’u bero ceke mi jamgony.\n17. (a) Waromo timo ang’o kara wabed kud anyong’a mandha man kara wakwo ma ber? (b) Wabiponjo lembang’o i thiwiwec m’ulubo?\n17 Dong’ kara wabed kud anyong’a mandha, ubekwayu waketh ponji pa Yesu i timo calu ma watie julubne. Ka wabetimo lembe maeni, i nindo m’ubino wacopo bedo agonya magwei kud i the ng’eca mi dubo man mi tho. (Som Jurumi 8:1, 2, 20, 21.) I thiwiwec m’ulubo, wabiponjo kite ma waromo tio ko cuu ku bedagonya ma watie ko, pi nimio yung ni Yehova, Mungu ma mio bedagonya mandha rondo ku rondo.


“Anyong’a binego ng’atu ma pwe ni kum Yehova”—Zaburi 64:10\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole de la Guadeloupe Créole du Bélize Créole d’Haïti Damara Dangme Danois Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Kyangonde Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\nNYAMEGO Diana utie ku oro ma kadhu 80. Won ot pare ubino ku kit twoyo moko ma julwong’o Alzheimer, ma wang’ ma pol bemakujo i tio, man i wang’ tho pare, ebedo pi oro moko kaka ma jugwoko i ie ju m’utii. M’umedo maeno, awiya pa nyamego eno ario ma co utho man en gire de ebetwoyo kanser mi thuno. Re kan umego ku nyimego mi cokiri pa Diana gibenene i coko kunoke i tic mi lembanyong’a, ginwang’u nia saa ceke etie jamutoro.\nUmego John ubino jaliew mi twodiri pi oro ma kadhu 43. Tije ubed unyang’e lee dit. Re eweko tic maeno pi nidok kuro wat pare moko m’uberemo, man kawoni ebetimo i cokiri m’eni ie. Ka dhanu m’ung’eyo John girombo kude i coko ma dongo, ginwang’u nia ewilere ngo. Etie asu jamutoro.\nPirang’o Diana giku John gibemediri nibedo jumutoro? Ang’o ma copo mio mutoro ni ng’atini kadok ebesendere? Ang’o ma copo ketho ng’atini bedo asu ku mutoro kadok nwang’u dong’ ebetimo ngo tic m’ubed unyang’e de? Biblia udwoko wang’ penji maeno kumae: “Anyong’a binego ng’atu ma pwe ni kum Yehova.” (Zab. 64:10) Pi ninyang’ ma ber i lemandha maeno ma pire tek, ukwayu wakeng’ei nia lembang’o ma mio mutoro mandha ni ng’atini, man lembang’o ke ma mie ngo.\nMUTORO MA GALU NGO\nMa jiji mbe, ing’eyo lembe moko ma nyayu mutoro i dhanu. Ku lapor, ecopo bedo nia nico ku nyaku ma gimariri gituc nigamiri, kunoke nyo ng’atini udoko janyodo kunoke enwang’u rwom moko i tic pa Mungu. Lembuno mio mutoro dre ni dhanu, pilembe giai i bang’ Yehova. En re m’ecaku the gamiri, en re m’ecwio dhanu ku copo mi nyolo nyodo, man en re m’emio tic ma tung’ tung’ ma wacopo timo i dilo pare.—Tha. 2:18, 22; Zab. 127:3; 1 Tim. 3:1.\nRe lembe moko ma mio mutoro copo bedo pi nindo moko kende. Nico kunoke dhaku copo podho i gier kunoke ecopo tho athoa de. (Eze. 24:18; Hos. 3:1) Awiya moko giworo ngo junyodo migi man Mungu de; kunoke jucopo koyogi akoya zoo kud i cokiri. Ku lapor, awiya pa Samuel gitimo ngo ni Yehova i kite m’efoyo. Bende, timo ma rac pa Daudi ukelo peko ma lee i ot pare. (1 Sam. 8:1-3; 2 Sam. 12:11) Andha, lembe ma kumeno bekelo can ma lee, man gimio ngo iwa mutoro.\nM’umedo maeno, tic moko ma wabetimo i dilo pa Mungu copo jik, saa moko nyo pi twoyo, nyo pilembe ubekwayu icak gwoko wat peri m’uberemo, kunoke nyo pir alokaloka moko m’utimere i dilo. Dhanu ma dupa ma kit alokaloka maeno umulo kumgi giwacu nia kawoni dong’ gimbe kud anyong’a ma tic ma kumeno mio.\nPieno, wacopo neno yot yot nia i kadiri moko, kit mutoro ma piny maeno mio iwa copo galu ngo. Re nyo kit mutoro mange nuti, ma thum ungo kud i ng’atini kadok saa m’ebekadhu kud i peko de? Eyo unuti, pilembe Samuel, Daudi man jumange de gigam gimediri asu nibedo ku mutoro moko, kadok gibino kadhu kud i masendi de.\nMUTORO MA GALU\nYesu ugam ung’eyo cuu nia mutoro tie ang’o. Kinde ma fodi eni polo, saa ma lembe ceke ubino ire cuu, “anyong’a nege i wang’ [Yehova] thiri thiri.” (Rie. 8:30) Ento kinde m’eni wi ng’om, saa moko ebed enwang’ere i wang’ peko ma dongo. Re asu Yesu ubino ku mutoro nitimo yeny ma i Won uyenyo. (Yoh. 4:34) Ka dong’ pi litho m’ewinjo ceng’ini i wang’ tho pare ke? Biblia uwacu kumae: “Pi mutoro ma juketho i wang’e eciro yen [mi can].” (Ebr. 12:2) Dong’ wakenen lembe ario ma Yesu uyero ma copo mio mutoro mandha.\nNindo moko, julub 70 giai i tic mi lembanyong’a man gidwogo i bang’ Yesu. Anyong’a ubino negogi lee pilembe giwok gitimo udu, man giriemo kadok pajogi. Yesu ugam uyero igi kumae: “anyong’a kud unegwu kum maeni, nia tipo gibedo wor iwu; ento anyong’a negwu kum nyingwu gore i polo.” (Lk. 10:1-9, 17, 20) Eyo, gin ma pire bino tek nisagu tic ma giai gitimo, utie nia Yehova ufoyo kugi.\nNindo mange, Yesu ubino ponjo udul dhanu. Ponjine ugam uwang’u i dhaku moko ma Nyayahudi lii, uketho ewacu nia min Yesu utie jamutoro ma lee mandha. Re Yesu utwinyo paru pare kumae: “Ma sagu, mugisa (mutoro) ni ju m’uwinjo lem pa Mungu, m’uwore de!” (Lk. 11:27, 28) Eyo, janyodo copo bedo ku mutoro ka nyathin pare ubetimo lembe ma beco. Ento ng’atini copo nwang’u mutoro nisagu kan etie ku winjiri ma ceng’ini ku Yehova pilembe ebewore.\nM’umbe jiji, gin ma mio iwa mutoro ma thum ungo utie ning’eyo nia Yehova ubefoyo kudwa. Kadok nwang’u masendi utie ngo lembe ma ber de, re ekabu ngo mutoro maeno. Ento tek wabegwoko bedoleng’ mwa i saa mi masendi, anyong’a mwa bimedere ameda. (Rum. 5:3-5) M’umedo maeno, Yehova bemio tipo pare maleng’ ni ju m’ugene, man anyong’a ke tie kite acel mi nying’ tipo ne. (Gal. 5:22) Eno uketho wanyang’ ma ber i wec ma Zaburi 64:10 uwacu: “anyong’a binego ng’atu ma pwe ni kum Yehova.”\nLembang’o m’ugam ukonyo umego John nibedo ku mutoro mandha?\nLembuno ubekonyowa ninyang’ i thelembe m’uketho Diana giku John ma juweco pigi i acaki gimediri asu nibedo jumutoro kadok kinde ma gibino niii ku masendi ma tung’ tung’ de. Diana uwacu kumae: “Agam apondo i bang’ Yehova, tap calu ma nyathin pondo ko ba janyodo pare.” Enyang’ nenedi nia Mungu tie kude? Ekoro kumae: “Anwang’u nia egam emio ira mugisa man kero m’agam amedara ko nirweyo wang’ ma pol kud anyong’a.” John ke i ng’ei ma tic pare mi liewo twodiri ujik, emedere asu nirweyo kud amora. Kewinj lembe m’eyero e: “Niai i oro 1998 ma jung’ia nibedo japonjo i Dharaza mi tendo umego pi tic pa Mungu (École de formation ministérielle), abed atimo ponji para ma segi wang’ ma pol nisagu m’i wang’e zoo.” Umego John ukoro pigi giku dhaku pare kumae: “Wagam wakeco nitimo lembe ceke ma Yehova ubekwayu i bang’wa i kadhiri ma wacopo; eno uketho wajolo alokaloka maeno yot yot. Ang’eyang’o uwok ungo i iwa nyanok de.”\nDhanu mange de dupa ginwang’u nia wec ma nwang’ere i Zaburi 64:10 utie lemandha. Ku lapor, umego moko giku min ot pare gigam gitimo i Bethel mir États-Unis pi oro ma kadhu 30. I ng’eye, juorogi ni juyab yo ma segi. Giwacu kumae: “Can bemondo pare kwa i cwiny ng’atini, kan ebayu piny moko m’emaru lee.” Re gimedo kumae: “Ento jucopo weko ngo can i cwinyjo pi nja.” Ndhundhu, gigam gimiiri lee mandha nirweyo karacelo ku cokiri ma gini ie. Umegone ku min ot pare giyero bende kumae: “Wabed warwo pi lembe ma tap m’ubedieng’o cwinywa. I ng’eye kinde ma waneno nia Mungu udwoko wang’ rwo mwa, eno ubed umio iwa amora man mutoro lee dit. Nyanok i ng’ei ma watundo i cokiri mwa, umego ku nyimego ma pol gicaku tic pa jayab yo, man wacaku ponjo bende Biblia ku dhanu ario ma gimediri cuu.”\n“BED JAMUTORO RONDO KU RONDO”\nM’umbe jiji, etie yot ungo nibedo kwa jamutoro, kum saa moko peko copo wok. Ento Yehova re m’uketho jukiewo wec ma nwang’ere i Zaburi 64:10. Kadok kinde ma cwinywa utur, waromo bedo ku genogen nia tek wamedara nigwoko bedoleng’ mwa, ‘anyong’a binegowa ni kum Yehova,’ dok nwang’u masendi mwa tie rukani de. M’umedo maeno, wacopo kuro kud ava, nindo ma lembang’ola pa Yehova iwi “polo ma nyen ku ng’om ma nyen” bipong’o i ie. Saa maeca, jubikabu dubo alaga cen. Lembe ceke ma Mungu bitimo binyayu “mutoro kud anyong’a” i dhanu pare kpo.—Isa. 65:17, 18.\nKepar nyanok kite ma kwo bibedo ko: kumjo bibedo ma leng’ pilembe remo bibedo mbe, man kubang’ rupiny jubibecew ku tego. Kadok nwang’u i wang’e ilar imuliri ku peko ma rukani de, paru mi lembene birwinyo pet. Watie ku genogen nia ‘wabipoi pi gin ma kwong’a ngo, kadi ebiwok i pidoic de ngo.’ Cer bidiko dhanu kendo ku wedi migi ma gimaru. Dhanu milioni ma kwanere ngo gibiwinjiri calu junyodo pa nyaku mi oro 12 ma Yesu ugam ucero. Biblia ukoro nia “igi wang’ lii ku wang’uic ma dit.” (Mk. 5:42) I ng’eye, ng’atu moko ci ma bikwo iwi ng’om bidoko andhandha “ng’atu ma pwe,” man anyong’a ‘binege ni kum Yehova’ rondo ku rondo.\nMutoro—utie kite ma Mungu mio iwa en


Yeremia uweko ngo niyero pi Yehova | Ponj awiya peri\nPONJI MIR 9\nPirang’o dhanu maeni gitie kwiny ku Yeremia?\nYehova ubodho Yeremia\nSaa moko dhanu becayuwa kunoke gibed gimaru ngo ka wabeyero pi Yehova. Lembuno copo ketho wabed kago niweko yero pi Mungu. Nyo saa moko idaru winjiri kumeno?— Biblia weco pi jalawobi moko m’umaru Yehova, ento m’uyenyo weko niyero pi Yehova. Nyinge bino Yeremia. Wakeponj lembe moko i wiye.\nKinde ma Yeremia bino jalawobi, Yehova yero ire nia etwong’ dhanu giwek nitimo lembe mareco. Eno bino lembe matek dit ni Yeremia, man lworo nege. Eyero ni Yehova kumae: ‘Ang’eyo ngo maram awec ko, kum an a nyathin.’ Ento Yehova yero ire kumae: ‘Lworo kud unegi kum abikonyi.’\nE Yeremia caku nitwong’o dhanu nia Mungu bikelo nyoth i wigi ka gilokiri ngo. Iparu nia dhanu utimo nimakere ku lembe ma Yeremia yero?— Ungo. Gicaye man kwinyo negogi lee ikume. Jumoko mi kindgi gimito ginege anega! Iparu nia Yeremia uwinjere nenedi?— Lworo nege man eyero kumae: ‘Abiyero pi Yehova kendo ki ngo.’ Ento nyo andha cwinye tur?— Ungo, cwinye tur ungo. Ugam ucopre ngo ni Yeremia nia ewek yero pi Yehova kum egam emare dit. Calu Yeremia uweko ngo niyero pi Yehova, Yehova de umedere asu nigwoke.\nKu lapor, nindo moko dhanu mareco ubolo Yeremia i vur ma thuth m’ucodho bik i ie. Ebedo mbe ku cam kadok ku pii. Gimito nia giwek Yeremia utho keca. Ento Yehova ukonye, e egam ewok ku keca!\nLapor pa Yeremia copo konyi nenedi?— Kadok lworo nege saa moko de, re eweko ngo niyero pi Yehova. Kan ibeyero pi Yehova, dhanu copo niceyi kunoke nidoko kwiny kudi. Lembe copo ton i ii kunoke gicopo piko lworo i ii. Ento kud iwek nyanok de niyero pi Yehova. Ebikonyi saa ceke, calu ndhu m’egam ekonyo ko Yeremia.\nYehova yero ni Yeremia nia etim ang’o?\nPirang’o Yeremia yenyo weko niyero pi Yehova?\nYehova ugam ukonyo Yeremia nenedi?\nLapor pa Yeremia copo ponji nenedi?


Wod dhanu binyuthere | Kwo pa Yesu\nWIC MI 93\nWod dhanu binyuthere\nKER PA MUNGU NI I KINDGI\nLEMBE BIBEDO NENEDI KINDE MA YESU BINYUTHERE?\nFodi asu Yesu ni Samaria kunoke i Galilaya. Kawoni Jufarisayo gibepenje iwi bino mi Ker pa Mungu, kum gigeno nia Kerne bibino ve giranyutha madit. Re eyero igi kumae: “Ker pa Mungu bino ndem ndem ungo: kadok awaca de gibiwacu ngo kumae, Nen, keni! kadi, Kaca! kum nen, Ker pa Mungu ni i [kindwu].”—Luka 17:20, 21.\nJumoko gicopo paru nyo Yesu ubeyero nia Ker ni i adunde jurutic pa Mungu. Ento etie kumeno ngo, pilembe Ker pa Mungu ubino mbe i adunde Jufarisayo m’ebeweco i bang’gi. Re Ker pa Mungu ni i kindgi pilembe Yesu ma jung’io pi nibedo Rwoth mi Kerne ubenwang’ere i kindgi keca.—Matayo 21:5.\nEcicopere nia saa ma Jufarisayo gicidho, Yesu udok umedo lembe mange ni julubne iwi bino mi Ker pa Mungu. Elar ekoro igi nia ebibedo Rwoth i Ker pa Mungu, eyero kumae: “Ceng’ bibino, ka wubiyenyo wunen kind ceng’ acel pa Wod dhanu, ere, wubinene ngo.” (Luka 17:22) Yesu ubemito nyutho nia Wod dhanu bibimo i Ker i nindo m’ubino. Ma fodi nindone uromo ngo, julubne moko gibimito nia ebin pio, ento bikwayu gikekur nitundo saa ma Mungu ung’olo nia Wod dhanu bibino i ie urom.\nYesu umedo kumae: “Gin de gibiwacu iwu kumae, nen, kaca! nen, keni! kud wuci kamoko, kadi kud wulub ng’eigi: kum calu lukoth, kan emil yo the polo kurucel, eriedo de yo the polo ma kurucel; e Wod dhanu de bibedo kumeno i ceng’ pare.” (Luka 17:23, 24) Ang’o ma bikonyo julub pa Yesu kara kud gilub tok dhanu ma giwacu nia gitie masiya? Yesu uyero nia bino pa Masiya mandha bibedo ve mil pa lukoth ma nen kakare ceke. Eno nyutho nia dhanu ceke ma gibedo ma gibekio, gibineno ngbeng’ nia dong’ ebebimo iwi Ker.\nIng’eye Yesu umaku lapor mi lembe moko m’ukadhu con pi ninyutho timo ma dhanu bibedo ko i nindo m’ebibimo i ie: “Calu etimbre i rundi pa Noa, e ebibedo kumeno de i ceng’ pa Wod dhanu . . . Ebedo kumeno cil calu etimbre i ceng’ pa Lot; gicamu, gimadhu, ging’iewo, giloko, gipidho, gigomo: ento i ceng’ ma Lot uai i ie ku i Sodom, mac ku muganga ai i polo ucwi, unyothogi ceke: ebibedo kumeno i ceng’ ma Wod dhanu nyuthre i ie.”—Luka 17:26-30.\nYesu ubemito yero ngo nia i rundi pa Noa man pa Lot, Mungu ukelo nyoth iwi dhanu, pilembe gibino nicamu, nimadhu, ning’iewo, nilworo, nipidho man nigomo udi; eno gitie lembe mi kwo ma kubang’ ceng’. Kadok Noa giku Lot man juruot migi de gibed gitimo lembe moko m’ikind ma jukwanu eno. Re dhanu moko giroyiri zoo i kit kwo maeno m’umbe niketho wigi nyanok de ikum yeny pa Mungu, man wigi uwil magwei nia gibino nikwo i nindo makani. Pieno, Yesu ucimo julubne nia giketh wigi kilili pi ning’eyo yeny pa Mungu, man gimiiri zoo pi nitimo yenyne. Ebemito yero igi nia ka gitimo kumeno, gibiboth saa ma Mungu bikelo nyoth i nindo m’ubino.\nJulub gicikiri ngo ‘nidok cen’ man niweko kit kwo mi ng’om maeni uwil wigi. Yesu uyero kumae: “I ceng’ maeno, ng’atu m’ubedo wi ot, jemni pare ke ni i ot, kud elor piny nilabugi woko: ng’atu ma ni i thim de kumeno kud edok cen. Wupoi kum ci Lot.” (Luka 17:31, 32) Ci Lot ugam udoko ni mbegi mi kadu.\nKinde ma Yesu ubemedere nikoro kite ma lembe bibedo ko saa ma Wod dhanu bibimo iwi Ker, eyero ni julubne kumae: “I diewor maeno, jumaco ario bibedo wi kavuto acel; jubigamu acel, wadi ke jubiweko.” (Luka 17:34) Eno nyutho nia dhanu moko biboth, ento jumange jubiwekogi, niwacu gibitho.\nJulub gipenjo kumae: “Kakani, Rwoth?” Yesu udwoko igi kumae: “Ka ma kum ni i ie, [acur] bicokri ie karacelo.” (Luka 17:37) Andha, julub moko gibibedo ve acur ma wang’e kwindo piny, man gibicokiri ibang’ Kristu mandha, ma en e Wod dhanu. I nindo maeno m’ubino, Yesu bimio lemandha ma bodho kwo ni ju ma gitie ku yioyic.\nI ayi makani ma Ker pa Mungu ubino ikind Jufarisayo?\nYesu binyuthere calu lukoth i kite ma nenedi?\nPirang’o bikwayu nia julub pa Yesu gibed ma gibekio kinde ma Wod dhanu bibino?


Cik mi tio ku kusika maeni—Wec m’uneno cik | JW.ORG\nSOM I DHOK MI Acoli Adja Afrikaans Ahanta Albanais Allemand Allemand de Pennsylvanie Alur Amharique Anglais Arabe Arabe irakien Arabe jordanien Arabe libanais Arabe syrien Arménien Arménien (occidental) Attié Aymara Azéri Azéri (cyrillique) Bachkir Bambara Baoulé Bariba Bas allemand Bas svane Basque Bassa (Cameroun) Bassa (Libéria) Batak (toba) Bengali Betsimisaraka du nord Betsimisaraka du sud Bichlamar Bikol Birman Bomu Bosniaque Bukar sadong bidayuh Bulgare Cambodgien Catalan Cebuano Changana du Zimbabwe Chichewa Chin Haka Chin falam Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga (Malawi) Chitonga (Zimbabwe) Chitumbuka Chiyao Chokwe Choughni Coréen Croate Créole de Guinée-Bissao Créole de Maurice Créole des Seychelles Créole d’Haïti Dagaare méridional Dangme Danois Dari Dhu Pidjin (Cameroun) Dhuobolo Dhupidjin mi Nijeria Diola Dogon toro so Douala Drehu Dusun Edo Esan Espagnol Estonien Fante Fataluku Fidjien Finnois Fon Foulfouldé du Cameroun Frafra Français Frison Féroïen Ga Galicien Gallois Garifuna Gaélique écossais Goun Grec Groenlandais Guarani Guerzé Guéré Géorgien Haut Svane Haya Hiligaynon Hindi Hmong blanc Hongrois Hébreu Iban Ibinda Ichinamwanga Igbo Iloko Indonésien Irlandais Islandais Isoko Italien Japonais Javanais Jula Kabye Kachin Kadazan Kalanga (Zimbabwe) Karen sgaw Kazakh Kikaonde Kikongo Kikuyu Kimbundu Kinyarwanda Kirghiz Kissi Kongo Konkani (devanagari) Konkani (romain) Kpelle Krio Kurde kurmanji Kurde kurmanji (Caucase) Kurde kurmanji (cyrillique) Kwanyama Kyangonde Langue des signes albanaise Langue des signes américaine Langue des signes argentine Langue des signes australienne Langue des signes britannique Langue des signes chilienne Langue des signes coréenne Langue des signes croate Langue des signes estonienne Langue des signes finnoise Langue des signes française Langue des signes indonésienne Langue des signes irlandaise Langue des signes italienne Langue des signes japonaise Langue des signes lettone Langue des signes malaise Langue des signes néerlandaise Langue des signes népali Langue des signes polonaise Langue des signes québécoise Langue des signes thaï Langue des signes uruguayenne Langue des signes vénézuélienne Langue des signes équatorienne Langue des signes éthiopienne Latgalien Letton Lingala Lituanien Logo Loma Luganda Macushi Macédonien Madourais Mahorais (romain) Maithili Makasae Malay Malayalam Malgache Mam Mambae (Ermera) Mandinka Mangbetu Maninkakan oriental Manjaque Mano Mapudungun Marathi Mazahua Mendé Meru Mingrélien Mixtèque (Huajuapan) Mizo Mongol Mooré Nahuatl (Huasteca) Nambya Ndonga Ndébélé (Zimbabwe) Newari Ngangela Nias Niue Nivaclé Norvégien Nyaneka Nzema Néerlandais Népali Okanisi Oromo Otomi (vallée du Mezquital) Ourdou Ouzbek Ouzbek (romain) Pangasinan Papel Papiamento (Aruba) Papiamento (Curaçao) Pehuenche Pemon Pendjabi Pendjabi (shahmukhi) Persan Piaroa Pied-noir (Blackfoot) Pilagá Polonais Poméranien Portugais Portugais (Portugal) Poular Quechua (Ayacucho) Quechua (Chibuleo) Quechua (Chimborazo) Quechua (Cuzco) Quechua (Huanca Huaylla) Quechua (Imbabura) Quechua (Pastaza) Quechua (Santiago del Estero) Quechua (Tena) Rapanui Rarotongan Romani (Albanie) Romani (Argentine) Romani (Slovaquie orientale) Roumain Rungus Runyankore Russe Rutooro Saramacca Sarnami Sehwi Sepedi Serbe Serbe (romain) Shona Shuar Sidama Sindhi Singhalais Slovaque Slovène Somali Soussou Sranan tongo Suédois Swahili Swati Sénoufo cebaara Sérèr Tagalog Tahitien Tajiki Tandroy Tankarana Tarascan Tatar Tchèque Thaï Ticuna Tigrinya Tiv Toba Tojolabal Tok pisin Tongien Toupouri Tswana Turc Télougou Tétoum Dili Ukrainien Umbundu Urhobo Valencien Vezo Vietnamien Võro Wallis Wichi Wolof Xhosa Yoruba Yukpa dhu Kabuverdianu Éwé\nCik mi tio ku kusika maeni\nKusika maeni mir Internet utie pi nikonyo dhanu ning’eyo lembe lee iwi Mungu, iwi Biblia man iwi Jumulembe pa Yehova. Icopo nisomo, nineno man nitoko piny m’ifoyo. Wabemito dhanu mange de gifoi ku kusika mwa mir Internet, re ubekwayu ngo niting’o piny mi kusikane nidwoke iwi kusika mange mir Internet kunoke i program mange. Icopo nyutho lembe ma ber m’inwang’u i kusikane ni jumange nwang’u ibeorogi bende i ie calu ma jukoro iwi cik mi tio kude piny e.\nTwero mi tio ku kusika mwa\nThenge m’uweco iwi thieth\nCungo i kum ng’atini mbe man ywak iwi ng’atini de mbec\nTuro cik mi tio ku kusika maeni\nWilo cik mi tio ku kusika maeni\nLembe m’uneno cik\nTwero mi wilo cik\n© 2017 Watch Tower Bible and Tract Society of Pennsylvania. Twero ceke tie mi ju m’uwodhe.\nNiketho piny man nigwoko kusika maeni mir Internet utie twero pa Watchtower Bible and Tract Society of New York, Inc. (“Watchtower”). Gor ku lembang’eya ceke mi kusika maeni tie pa Watch Tower Bible and Tract Society of Pennsylvania (“Watch Tower”) ka junyutho ngo lembe mange.\nAdobe, ayi mir Adobe, Acrobat, man ayi mir Acrobat tie ayi ma tung’ tung’ pa Adobe Systems Incorporated. iTunes man iPod tie ayi pa Apple Inc. Microsoft, logo mi Microsoft, ku nying’ program mange mi Microsoft software, uketho i ie bende Microsoft Office man Microsoft Office 365, gitie ayi mi Microsoft Inc. Ayi mange ceke ma tung’ tung’ utie pa weggi.\nCik man twero mi tio ku kusika maeni mir Internet\nCikne re ma bitelo wii pi nitio ku kusika maeni mir Internet. Kan idaru nimondo i kusikane, nyutho nia iyio cik mi tio kude, man bende cik mange ceke ma jumedo iwi twero mi tio kude (“Cik mi tio ku kusika maeni”). Ka cikne zoo kunoke thenge moko unyeng’i ngo, kud itii kude.\nYo ma cuu mi tio ku kusikane utie niworo lembe ma juketho piny e; icopo caku kumae:\nNen, toki, wodh iwi karatasi cal ma twerone tie pa Watch Tower, girasoma mir elektronik, mizik, ayi, gor, kunoke video piri giri, ento pi lwor re ungo.\nNyuthi man cwal ni jumange yo ma copo terogi ninwang’u girasoma, video kunoke program mir awinja ma giromo toko kud i kusika maeni.\nNiketho cal, girasoma mir elektronik, ayi, mizik, video, kunoke piny mange mi kusika maeni i kusika mange mir Internet (kusika ma dhanu bepoko ko lembe i kindgi, mi weco ku jurimo, ku mange ceke).\nNipoko cal, girasoma mir elektronik, ayi, mizik, gor, video moko ci kud i kusika maeni i program moko mange (bende nikethe i serveur moko pi nidok tio kude i program mange).\nNiwodhe kendo, nitimo kopi, nipoko, kunoke niyiko cal, girasoma, ayi, mizik, gor, kunoke video pi lwor kunoke pi ninwang’u aga (kadok pi ninwang’u ngo aga de).\nNicaku the program moko mange pi nipoko kunoke nitimo bodho moko pi nicoko, nitimo kopi, nitoko, niwodho piny kud i kusika maeni, HTML, cal, kunoke gor mi kusikane. (Eno ucero ngo nipoko piny ma tung’ tung’ mananu, ento mi lwor ungo; program ma juromo toko pi telefon, calu ve mi forma EPUB, PDF, MP3, man MP4.)\nNitio ku kusika maeni man piny ma ni ie i ayi ma romo loke kunoke ma romo ketho erwinyo; calu ve nitio kude rac kunoke i ayi mi kwo, bende i kite mange ceke ma rac.\nNitio ku kusika maeni i ayi ma romo nyothe, kunoke ninyothe; ku lapor nitio kude i ayi ma cik ukwero, ayi mi kwo, kunoke nitimo lembe ayi ci ceke ma kara enyothere.\nNitio ku kusika maeni mir Internet kunoke cal, ayi, mizik, kunoke video ma tung’ tung’ ma tie i ie pi nitimo lemkuloka.\nLem ma nwang’ere i thenge m’uweco iwi thieth i kusika maeni (“Thenge m’uweco iwi thieth”) tie kende kende pi nimio lembang’eya iwi thieth, ento ungo pi nimio juk iwi lembene; emaku ngo bende kaka juk ma munganga gibed gimio, ekzame ma gibed gitimo, kunoke tic migi mi thieth. Thenge maeni, ubecwalu ngo ng’atini nia etim ekzame moko i ba muganga moko, emwony kit yath moko, man nia elub paru kunoke lembang’eya ma copere enwang’u i thenge maeni.\nBed iwec saa ceke ku munganga peri kunoke jamii yath moko mange pi ninwang’u juk iwi lembe pa yath kunoke iwi leng’kum peri.\nKusika maeni mir Internet betimo kero lee niketho lembe ma tap man ma nyen i thenge m’uweco iwi thieth. Pieno, lembang’eya ma nwang’ere i ie, utie i kite ma juting’e ko ku kaka mange, ma lembe moko mange m’ameda kunoke m’ajwiga de mbe. Kusikane cungo ngo i kum ng’atu moko iwi lembe ma ni thenge maeni m’uweco iwi thieth, nik ebed mi kuloka kunoke mi thelembe moko mange. Kusika maeni mir Internet ng’olo ngo nia ebicungo i kum ng’atini iwi lembe moko ma cuu, ma tap, ma nindone thum kunoke ungo ma nwang’ere i thenge maeni m’uweco iwi thieth. Jucopo ngo nidoto kusikane iwi kosa kunoke lembe moko m’urem i thenge maeni. Nitio ku lembang’eya ma nwang’ere i thenge maeni uneno in giri. Kusika maeni bibedo mbe ku kosa, ka peko moko unweng’i (nik ebed: ikadhu mukero i lembe moko, ret mi kum man tho uwok i wii, piny peri moko unyothere, ku lembe mange bende) pilembe itimo rac ku thenge maeni, uketho jutimi rac, cik ubelubi, kadok nwang’u ibed ku garantie, wuwinjuru (itimo kontra), ma kusika maeni mir Internet ung’eyo kunoke ung’eyo ngo nia pirang’o pekone uwok i wii.\nCungo i kum ng’atini mbe man ywak iwi ng’atini de mbe\nKusika maeni mir Internet man lembe ceke ma nwang’ere i ie, utie pa Watchtower man eketho lembene ve m’eting’e ko ku kaka mange. Watchtower yero ngo lembe moko man emedo de ngo lembe moko i kume.\nWatchtower mio ngo copo (garantie) mi cero viris kara kud unwang’ aparei peri. Watchtower bibedo mbe ku kosa, pilembe itio ku lembang’eya ma tung’ tung’ m’eketho i kusika maeni mir Internet; nik ebed ret ma wang’ acel, kunoke ngo, ma rek, kunoke ngo de (bende nikoso aga).\nKan iworo ngo i yo moko Cik mi tio ku kusika maeni, Watchtower tie ku twero mi lubi. Uketho i ie: Niceri nimondo i kusikane, nitwiyo yo ma ordinater peri copo mondo ko i kusikane, kunoke nikwayu kampuni ma mio iri yo mi mondo i Internet nitwiyo yoje, kunoke bende niteri i wang’ cik.\nWatchtower copo beloko cik mi tio ku kusika maeni wang’ ma pol. Jubitio ku cik m’uwokne niai i saa ma jukethe i Internet. Wabekwayu ibed isom thenge maeni wang’ ma pol pi ning’eyo lembe ma juwodhone.\nCik mi tio ku kusika maeni umakere ku cik mir adhura ma dit mi New York i ng’om mir (États-Unis), m’umbe nikwanu ku cik mange. Lemb’adote moko ci ma ng’atu moko romo wodho iwi cik mi tio ku kusikane, ucikere nicidho i wang’ pido ma dit mir adhura mi New York i ng’om mir (États-Unis)\nKa odpido moko unwang’u nia cik mi tio ku kusika maeni moko utie ngo kakare, kunoke pire tek ungo, kadi eturo cik pa leta, jubimediri asu niworo cikne mange m’udong’. Ka Watchtower utuc ungo nitimo lembe moko m’i kind cik mi tio ku kusika maeni, eno nyutho ngo nia dong’ ng’atini biworo ngo lembe ceke ma jukwanu iwi cik mi tio ku kusikane.\nCik maeni utie winjiri niwacu (kontra) peri karacelo ku Watchtower pi nitio ku kusika maeni mir Internet. Watchtower ruco man wilo winjiri (kontra) mange ceke m’ilar itimo i wang’e pi nitio ku kusika maeni.


Yesu utimo udu i Kapernaum | Kwo pa Yesu\nWIC MI 23\nYesu utimo udu ma dongo i Kapernaum\nMATAYO 8:14-17 MARKO 1:21-34 LUKA 4:31-41\nYESU UWODHO PAJOGI\nYESU UKEYO KUM DHAMARU PETRO\nYesu uai ulwong’o julub ang’wen gibed judwar dhanu; elwong’o Petro, Andrea, Yakobo man Yohana. Kawoni ceng’ Sabatu uromo man gin ceke gicidho i kacokiri moko ma nwang’ere i Kapernaum. Yesu ubeponjo i kacokirine man kite m’ebeponjo ko ubewang’u i dhanu lii. Ebeponjo ngo calu jugorcik ento ve ng’atu ma tie ku dito.\nI ceng’ Sabatu maeno, ng’atu ma nico moko ma pajogi umondho i ie ubino nuti. E wang’ acel keca ng’atuno ugam ukok matek kumae: “Lembe mwa ang’o wakudu, in i Yesu ma Janazareti? ibino ninyothowa? ang’ei in i ng’adi, ma Ng’atu Maleng’ pa Mungu!” Yesu ujuko pajogi ma ni i ng’atuno man eyero kumae: “Bed ling’, ai woko kud i ie!”—Marko 1:24, 25.\nE ndhundhu nica, tipo m’ucido uredho ng’atune i ng’om man ekok ku dwande ma tek. E ewok kud i ie “ma k’etime rac ungo.” (Luka 4:35) Dhanu m’ubino i kacokiri igi wang’ lii man gipenjo kumae: “maeni ang’o? . . . ku ng’ol ejuko cil tipo m’ucido, e giwore.” (Marko 1:27) Rwong udu maeno ugam uyik i Galilaya ceke.\nYesu ku julubne giai kud i kacokiri man gicidho yo pa Simon Petro. Kuca ginwang’u malaria ma tek ubetimo dhamaru Petro. Julub gigam gikwayu Yesu ku kisa nia ekonye. E Yesu ucoro ibang’e, emaku cinge man eting’e malu. Wang’ acel kume ukei man ecaku timo ni Yesu ku julubne, copere ecaku tedo igi cam.\nI saa mi mwony pa ceng’, dhanu uai kud i gund adhura ceke ukelo jurutwoyo migi i pacu pa Petro. E eni eni gipong’ i the ot pa Petro. Gibino timo ang’o? Giyenyo jukei kumgi. Pieno, ‘ju ceke m’ubino ku dhanu ma kumgi lith ku tho ma kwonde tung’ tung’ gikelogi i bang’e; man eketho cinge i kumgi kubang’gi nzu, ecangugi.’ (Luka 4:40) Andha, Yesu ukeyo kit twoyo moko ci ma jukelo ibang’e, calu ma jular juewo. (Isaya 53:4) Ewodho kadok pajogi kud i dhanu. Kinde ma pajogi ubewok, gikok nia, “In i Wod Mungu.” (Luka 4:41) Re Yesu ujukogi man emito ngo giweci kadok nyanok de. Ging’eyo nia Yesu tie Kristu man ebemito ngo giketh junen nia ve gibetimo ni Mungu mandha.\nKA PAJOGI UMONDO I NG’ATINI\nKa pajogi umondo i ng’atu moko, ecopo mio peko lee i kume. (Matayo 17:14-18) Re ka juwodhe, kum ng’atu ma nwang’u emondo i ie doko maber man rieko pare de lero. Wang’ dupa Yesu ubed uwodho pajogi ku tego mi tipo maleng’ pa Mungu.—Luka 8:39; 11:20.\nLembang’o m’utimere i ceng’ Sabatu i kacokiri moko mi Kapernaum?\nKinde ma Yesu uwok kud i kacokiri mi Kapernaum ecidho kani? Ewok etimo ang’o kuca?\nDhanu mir adhura utimo ang’o kinde ma giwinjo pir udu ma Yesu utimo?


Niyero wec kubang’e kubang’e | Somo piny & Ponji\nNiyero wec kubang’e kubang’e\nLEMBE M’ICOPO TIMO: Tii ku lembe m’isayu man m’inwang’u nia tie tap, pi nikonyo ju m’ubewinji ginyang’ i ponji m’ibemio.\nTim sayusac i kaka m’anzilo. Jeng ponji peri iwi Biblia, man woth besome. Kan ibemito weco iwi lembe mi rieko mi ng’om, iwi lembang’eya, iwi lembe m’ugam utimere, kunoke ibemito tio ku paru moko mange pi nitielo the ponji peri, lar inyang’ cuu nia gin m’ibeciyero utie andha kumeca.\nKor lembene ve m’etie ko. I wang’ nitio ku giragora moko, kelar inyang’ nia Yehova umito ponjo ang’o nikadhu kud i giragorane. Keth ponji peri uromb ku lembe mange mi Biblia, man bende ku girasoma pa ‘jamiru mandha man ma riek.’ (Mat. 24:45) Tek ibetio ku paru moko m’uai i girasoma m’uweko mi Jumulembe pa Yehova, kud ilok kum lembe ma ng’atu m’ukiewe uyero.\nKud imed kor lembe nikadhu mukero, man kud icor kwan swa. Bed ku weng’i: ka juyero, “dhanu moko” kud idwoke ni “dhanu ma pol,” “nindo moko” kud udok nia “nja,” man “copere” kud udok ni “m’umbe piem.”\nNyam i lembe ku juwinj. Kan iai isomo giragora moko, kunoke iai iweco iwi lembe moko m’inwang’u, penj penji moko ku rieko kunoke mii lapor iwi lembene pi nikonyo juwinj ginyang’ ma ber.\nI TIC MI LEMBANYONG’A\nKinde m’ibeyikiri pi lembanyong’a, lar ipar pi penji ma jucopo penji ko, man nwang’ kite m’icopo wok dwoko ko wang’gi. Ka ng’atu moko upenji ku penji m’icopo dwoko ngo wang’e ndhundhu, cike nia ikedosayu lembene kan ibidoculo ire ma cen.\nSomo piny man Ponji—Niyero wec kubang’e kubang’e


Lapor pa Yesu iwi agba mir ambadha (Matayo 22) | Kwo pa Yesu\nWIC MI 107\nUbimo ulwong’o dhanu i agba mir ambadha\nLAPOR IWI AGBA MIR AMBADHA\nYesu uneno nia tic pare mi rweyo lembanyong’a ubecijik, pieno emedere nitio ku lapor dupa pi nituco wi jugorcik ku julam ma dongo. Lembuno uketho gimito ginege cen. (Luka 20:19) Re Yesu umedere asu nituco wigi. Emaku lapor mange, ewacu kumae:\n“Ker mi polo pore kud ubimo moko, m’utimo agba mir ambadha ni wode, m’uoro jumiru pare ulwong’ ju ma juwaku ni kwend ambadha: e gikwero bino.” (Matayo 22:2, 3) Yesu ucaku lapor pare ku wec ma nia, “ker mi polo.” Eno unyutho m’umbe jiji, nia “ubimo” utie Yehova Mungu. Dong’ wod ubimone ke utie ng’a, man ju ma julwong’ogi i agba mir ambadha ke gitie jukani? Etie bende lembe ma yot ning’io nia wod ubimo utie Wod Yehova m’umaku lapor maeno, man bende e yot ninyang’ nia ju ma julwong’o gitie ju ma gibibedo karacelo ku Wod i Ker mi polo.\nJu ma julwong’o ma kwong’a utie jukani? Yesu ku julub pare gicaku nirweyo lembanyong’a mi Ker ni jukani? Ubino ni Juyahudi. (Matayo 10:6, 7; 15:24) Thek maeni giyio lembariba mi Cik i oro 1513 W.R.M., gibino dhanu ma kwong’a m’ubedo ku genogen mi doko “ni ker mi julam.” (Ai 19:5-8) I saa makani tap ma jucaku nilwong’ogi i “agba mir ambadha” maeno? M’umbe jiji, lwong’o maeno ucaku i oro 29 R.M. i saa ma Yesu ucaku nirweyo pi Ker mi polo.\nNyithindho mir Israel mapol gijolo lwong’o maeno nenedi? Yesu uyero nia, ‘gikwero nibino.’ Judong dini mapol ku dhanu mange de dupa, gikwero niyio Yesu calu Masiya, man niyio nia Mungu ung’ie nibedo Ubimo.\nRe Yesu unyutho nia fodi asu Juyahudi gibino ku kaka mi jolo lwong’o maeno, ewacu kumae: ‘Ubimo uoro jumiru mange kendo, ewacu kumae: yer ni ju ma juwakugi kumae: nen, ayiko cemo para; koni dhiang’ para ku lim para m’ucwe de junego, gin ceke de bedo ayika: wubin i bang’ agba mir ambadha. Ento gidwoko lembene ni tara, gicidho de i yo migi, acel ba podho pare, mange i kuloka pare; ju m’udong’ ke gimaku jumiru pare, man gitimogi rac, ginegogi de.’ (Matayo 22:4-6) Eno urombo ku lembe ma bitimere kinde ma jubicaku the cokiri mi Jukristu. I saa maeca, nwang’u Juyahudi fodi gitie asu ku kaka mi bedo i Ker, re jumapol m’ikindgi gikwero lwong’o maeno, gitimo bende ‘jumiru p’ubimo’ rac.—Tic mi Jukwenda 4:13-18; 7:54, 58.\nThek maeno gibinwang’iri ku matoke makani? Yesu uyero kumae: “Kwinyo maku ubimo; man eoro njuru askari pare, ninyotho junek nino, ewang’u adhura migi de.” (Matayo 22:7) Lembuno ubin utimere ikum Juyahudi i oro mi 70 R.M., kinde ma askari mi Roma ginyotho “adhura migi,” Yerusalem.\nCalu ma gikwero lwong’o p’ubimo, nyo eno ubenyutho nia dong’ jubilwong’o ngo kadok ng’atu acel de? Nimakere ku lapor pa Yesu utie kumeno ngo. Yesu umedere niyero kumae: ‘Rwoth uwacu ni jumiru pare kumae: ambandha bedo ayika, ento ju ma juwakugi giromo ngo. Ka kumeno wucidh i akarayo, dhanu ceke de ma wubinwang’u wulwong’gi i agba mir ambandha. Jumiru nino gicidho i gengi, gicoko dhanu ceke karacelo ma ginwang’u, ju ma pigi rac ku juma pigi ber bende: e ambandha dhir ku juma julwong’o.’—Matayo 22:8-10.\nLembuno utimere kinde ma jakwenda Petro ukonyo dhanu mi thek mange (dhanu ma gitie ngo Juyahudi m’anyola, kunoke ma gijolo yioyic mi Juyahudi) pi nidoko Jukristu mandha. I oro 36 R.M., jadit mir askari mi Roma ma nyinge Kornelio ku juruot pare ceke gigam ginwang’u tipo maleng’ pa Mungu, gibedo bende ku kaka mi mondho i Ker mi polo ma Yesu uweco pire.—Tic mi Jukwenda 10:1, 34-48.\nYesu unyutho ngo nia, “ubimo” bijolo dhanu ceke m’ubino i agba mir ambadha. Eyero kumae: “Kan ubimo mondo nineno ju ma julwong’ogi, eneno ng’atu acel keca m’ukendo kendi mir ambandha ngo: man ewacu ire kumae, jarimo, imondo kakeni nenedi m’ikendo kendi mir ambandha ngo e? E dhoge tal kau. Ubimo lund uwacu ni jumiru kumae, wutwi cinge ku tiende, man wubaye i mudho ma woko; ywak ku kayulak de bibedo nuti. Kum julwong’o dhanu dupa, ento dhanu ma nyanok re ma jugoyo nying’gi.”—Matayo 22:11-14.\nEcicopere nia judong dini ma gibino niwinjo Yesu ginyang’ ungo i thelembe maeno ma Yesu uai uyero. Kadok ginyang’ ungo de, re lembe uton i igi, man gikeco nia ukwayu gineg ng’atu m’ubenyayu lewic i wigi.\nI lapor ma Yesu umaku, “ubimo” utie ng’a, “wod” ubimo utie ng’a, man ju ma julwong’o ku kwong’a i agba mir ambadha utie jukani?\nJucaku nilwong’o Juyahudi awene, man ing’eye judok julwong’o jukani?\nWec ma nia “julwong’o dhanu dupa, ento dhanu ma nyanok re ma jugoyo nying’gi,” unyutho ang’o?


Yesu i dhu wat mi nam Galilaya | Kwo pa Yesu\nWIC MI 136\nI dhu wat mi nam Galilaya\nYESU UWOK REK I DHU NAM GALILAYA\nPETRO KU JUWAGI GIBIMIO CAM NI ROMBE\nUthieno ma tokcen ma Yesu ubedo ku jukwenda pare, eyero igi kumae: “Ku yo ng’ei cer para, abicidho i nyimwu i Galilaya.” (Matayo 26:32; 28:7, 10) Kawoni julubne mapol gimaku woth gicidho i Galilaya, re ukwayu gitim ang’o kuca?\nIng’ei saa moko kumeni, Petro uyero ni jukwenda wagi abusiel kumae: “Acitwomo rec.” Juabusiel ne ceke giwacu ire kumae: “Wan bende wabino wakudu.” (Yohana 21:3) Diewor traka, gimaku ngo rec acel de. Saa ma piny ubelero, Yesu utundo rek i dhu wat, re ging’ie ngo nia etie ng’a. Yesu ugam ukok kumae: “Nyithindho, giracama moko ni kudu?” Gidwoko kumae: “Umbe!” Yesu uwacu igi kumae: ‘Wubol voi i ng’et yei ma yor acwic, e wubinwang’u.’ (Yohana 21:5, 6) Kinde ma gibolo voi, gimaku rec swa, m’unuro voi migi anura.\nE Yohana uyero ni Petro kumae: “En e Rwoth!” (Yohana 21:7) Ndhundhu Petro ugam utwiyo bongu ma nwang’u ewodho saa m’ebedwaru dwar. Epiei i pii man ekwang’ metre 90 nitundo i dhu wat. Jumange ulubo toke ma gibeii ku voi ma rec pong’ i ie.\nSaa ma gitundo i dhu wat, gineno “cukmac keca, ku rec ma juketho i wie, man kwen.” Yesu uwacu igi kumae: “Wukel kum rec moko ma wutwomo kawono.” Petro ugam upeyo voi ma tie ku rec ma dongo 153 ebino ko! E Yesu uyero igi kumae: “Wubin wucam.” Ng’atu moko acel de mbe ikindgi m’unwang’u tegocwiny mi penje kumae: “In i ng’a?” pilembe ging’eyo maber nia en e Yesu. (Yohana 21:9-12) Eni tie wang’ mir adege ma Yesu ubenyuthere ni julubne saa ma gitie karacelo.\nE Yesu umio kum kwen ku rec moko igi ceke. Ing’eye, eloko wang’e ibang’ rec ma juai judwaru man epenjo Petro kumae: “Simon, wod [Yohana], imara ma sagu joni?” Nyo Petro umaru dwar pa rec nisagu tic ma Yesu ubemito etim? Petro udwoko kumae: “Eyo, Rwoth; ing’eyo nia ameri.” Yesu uyero ire kumae: “Mi cam ni nyithi rombe para.”—Yohana 21:15.\nYesu udok upenje kendo kumae: “Simon, wod [Yohana], imara?” Saa moko nyo lworo umaku Petro, e edwoko kumae: “Eyo, Rwoth; ing’eyo nia ameri.” Yesu udok iwi lembe marom kumae: “Kwai rombe para.”—Yohana 21:16.\nYesu upenje wang’ mir adege kumae: “Simon, wod [Yohana], imara?” Petro copo penjere lee dit nia nyo Yesu utie ku jiji iwi gwoko bedoleng’ pare. E edwoko ni Yesu ku tegocwinye kumae: “Rwoth, ing’eyo gin ceke; ing’eyo nia ameri.” Yesu uketho peko kendo iwi lembe ma Petro ucikere nitimo, eyero kumae: “Mi cam ni rombe para.” (Yohana 21:17) Andhandha dhanu ma gibetelo wi cokiri gicikiri nigwoko rombe ma Mungu upeyo i dwol pare.\nJutwio Yesu man junege pilembe etimo tic ma Mungu umio ire. Kawoni ebenyutho nia Petro de binwang’ere ku kit lembe marom. Yesu uyero ire nia, “Ma fodi in i ayada, itwiri giri, iwotho de ka ma ii yenyo: endre kan ibiti, ibirieyo cingi, man ng’atu mange e ma bitwio iri, biteri de ka m’iyenyo ngo.” E Yesu udok uyero ire kumae: “Lub ng’eya.”—Yohana 21:18, 19.\nPetro ulund uneno bang’ jakwenda Yohana man epenjo Yesu kumae: “Rwoth, ng’atu maeni ke bitimo ang’o?” Niwacu kwo pa jakwenda ma Yesu umaru lee ke bibedo nenedi nindo m’ubino? Yesu udwoko kumae: “Tek ayenyo nia ebed cil m’abino, en e ang’o iri?” (Yohana 21:21-23) Petro ucikere nilubo Yesu m’umbe niketho wie ikum lembe ma jumange ubetimo. Ma jiji mbe, Yesu ubenyutho nia Yohana bikwo lee nisagu jukwenda mange man ebineno ginmawokiwang’ ma binyutho Yesu kinde m’ebebino i dwong’ mi Ker pare calu Rwoth.\nI andha, Yesu utimo lembe mange de dupa dit ma ka juwacu jukiew akiewa, buku m’adola dupa de copo romo ngo.\nJukwenda gitimo ang’o m’unyutho nia gisayu kpe gin ma gitim i Galilaya?\nAng’o m’uketho jukwenda ging’io Yesu i dhu nam mi Galilaya?\nYesu uketho peko nia ju ma gibetelo wi cokiri gicikiri nitimo ang’o?\nYesu uwacu nia lembang’o ma binwang’u Petro?


Judong Cokri Gitimo Tic ma Nenedi i Cokri mi Jumulembe pa Yehova?\nDilo pa Yehova umbe ku jutelwic ma juculo acula ku sente. Ento calu ubedo i rundi ma cokri mi Jukristo ucaku i ie acaka, tin bende juketho juliew kunoke judong cokri pi “nigwoko cokri pa Mungu.” (Tic mi Jukwenda 20:28) Judong cokri eno gitie dhanu ma co m’uteng’ni i tipo ma gitelo wi cokri man gigwoke ‘ku maru migi gigi ento ma jucung’ogi acung’a ngo kadok mi sayu nitimo kuloka de ngo, ento kud avane m’unegogi i wang’ Mungu.’ (1 Petro 5:1-3) Gitimo tic ang’o pi bero mwa?\nGidieng’ piwa man gigwokowa. Judong cokri telo wi cokri man gwoke i thenge mi tipo. Calu ging’eyo nia Mungu re m’umio igi tic maeno ma pire tek, judong cokri rwodho ngo arwodha iwi dhanu pa Mungu, ento gikonyowa ni bedo maber man kud anyong’a. (2 Jukorinto 1:24) Calu jakwac dieng’ akeca pi rombe pare acel acel, judong cokri gi ii ni ng’eyo ng’atuman acel acel mi cokri.—Lembrieko 27:23.\nGiponjowa ku kite mi timo yeny pa Mungu. Kubang’ yenga judong cokri telo wi coko ma tung’ tung mi cokri kara yioyic mwa ubek tek. (Tic mi Jukwenda 15:32) Jumaco maeno m’uworo Mungu i atira ginyutho lapor i tic mi rweyo lembanyong’a, girweyo kudwa man nitendowa i ayi ma tung’ tung’ mi tic ne.\nGiketho cwiny ng’atuman acel acel i kindwa. Kara gidieng’ pi thenge mi tipo pa ng’atuman acel acel i kindwa, judong cokri copo niliewowa i pacu mwa kunoke i Ot Ker pi nimio iwa kony man nitielo cwinywa ni kadhu kud i lembagora.—Yakobo 5:14, 15.\nM’uweko tic ma gitimo i cokri, judong cokri dupa tie bende ku tic migi mi kum man ku rwom i udi migi, lembe maeno bende ubekwayu giwodh saa migi man gidieng’ pire. Pieno, calu umego eno timo tic ma tek, giromo ya waworgi.—1 Jutesaloniki 5:12, 13.\nTic mi judong cokri tie ang’o i cokri?\nJudong cokri dieng’ nenedi pi ng’atuman acel acel i kindwa?\nNg’a dhe m’uromo ni bedo jadwong’ cokri kunoke jakony tic? Icopo nisomo lembe m’ukwaere i bang’ ng’atu nino i Biblia i giragora pa 1 Timoteo 3:1-10, 12, man Tito 1:5-9.\nUkwayu nitimo ang’o kokoro pi niromo nilimo batizo? Ponj nia batizo nyutho ang’o man jucikiri nilimo nenedi.


Jengiri iwi Mungu kara gamiri peri bed kud anyong’a | Juruot m’utie kud anyong’a\nTHENGE MIR 1\nJengiri iwi Mungu kara gamiri peri bed kud anyong’a\n“Ng’atu m’ucwiogi ku kwong’a ecwiogi ni nico ku nyaku.”—Matayo 19:4\nYehova * Mungu re m’ucaku the gamiri ma kwong’a. Biblia yero iwa nia ecwio dhaku ma kwong’a man “ekele i ba ng’atuca [nico].” Anyong’a nego Adamu lee dit akeca, uketho eyero kumae: “Maeni cogo mi cogona, man ring’o mi ring’ kuma.” (Thangambere 2:22, 23) Tin bende, Yehova umedere asu nimito nia dhanu m’ugamiri gibed kud anyong’a.\nKinde m’igamu dhaku kunoke igiero, icopo niparu nia lembe ceke bibedo miero akeca. Ento, i andha, kadok nico man dhaku ma gimariri lee de, gicopo nwang’iri ku peko moko. (1 Jukorinto 7:28) I nyathibuku maeni, ibinwang’u juk moko mi Biblia ma copo ketho gamiri man ot peri ubed kud anyong’a, tek ilubo jukne.—Zaburi 19:8-11.\n1 GIN MA YEHOVA UKWAYU IBANG’ NG’ATUMAN I GAMIRI\nLEMBE MA BIBLIA YERO: Cwar dhaku en e wic mi ot.—Juefeso 5:23.\nKan itie nico, Yehova ukwayu nia idieng’ pi dhaku peri, ikimbe akimba. (1 Petro 3:7) Ecwio dhaku ubed ni jakony peri, pieno emito nia ikwo kude ku mer man iyunge ayunga. (Thangambere 2:18) Icikiri nimaru dhaku peri lee, m’ibed ko ayika nipong’o yeny pare iwang’ yeny peri.—Juefeso 5:25-29.\nKan itie dhaku, Yehova mito nia ibed ku woro ma thuth ibang’ nico peri. (1 Jukorinto 11:3; Juefeso 5:33) Dik cingi i kum yub ma nico peri maku man winjiri kude kud adundeni ceke. (Jukolosai 3:18) Kan itimo kumeno, ibibedo leng’ iwang’ nico peri man iwang’ Yehova.—1 Petro 3:1-6.\nPenji jadhogi mi gamiri nia icopo nitimo ang’o kara ibed nico kunoke dhaku maber akeca. Winje cu, man tim gin ma icopo kara lembe ubed maber\nBed ku cirocir kum ebikwayu nindo lee pi niponjo ng’eyo kite ma ng’atuman mi kindwu copo ninyayu anyong’a i wadi\n2 DIENG’ CU MANDHA IKUM KITE MA JADHOGI MI GAMIRI WINJERE KO\nLEMBE MA BIBLIA YERO: Ukwayu isai ning’eyo yeny pa jadhogi mi gamiri. (Jufilipi 2:3, 4) Kwo ku nico kunoke dhaku peri ni ng’atu ma pire tek; poi nia Yehova ubekwayu jurutic pare gibed ‘ber ku dhanu ceke.’ (2 Timoteo 2:24) ‘Wec ma vur vur e calu cob mi palamularu, ento leb ng’atu ma riek en e leng’kum.’ Pieno, lond wec m’ibiyero alonda. (Lembrieko 12:18) Tipo maleng’ pa Yehova bikonyi kara iwec lembe m’umaku piny man mi mer.—Jugalatia 5:22, 23; Jukolosai 4:6.\nIwang’ niweco karacelo ku jadhogi mi gamiri iwi lembe ma tek ma copo niwok, kwai Mungu ukonyi ikwi kumi man iwec thwolo thwolo\nKelar ipar cu mandha lembe ma ibiyero man kite ma ibiyere ko\n3 WUDIK DHU PARU\nLEMBE MA BIBLIA YERO: Kinde ma igamu dhaku kunoke igiero, wun ario wudoko ni “kum acel.” (Matayo 19:5) Ento fodi asu wutie dhanu ario ma tung’ tung’ man wucopo bedo ku paru ma tung’ tung’. Pieno, ukwayu wuponj nidiko dhu paru man nibedo ku cwiny m’uripo acel. (Jufilipi 2:2) Pire tie tek nibedo i acel kinde m’ubemaku yub. Biblia yero kumae: “Lembakeca kubang’e kubang’e cungo ku lembapora.” (Lembrieko 20:18) Wuwek Biblia utel wiwu kinde ma wubemaku karacelo yub ma pigi tek.—Lembrieko 8:32, 33.\nKan ibeweco ku won ot kunoke min ot peri, kud iyer ire kende kende lembang’eya kunoke paru peri, ento nyuth ire kite ma ibewinjiri ko\nIwang’ nimaku yub moko, kelar ipenj paru pa min ot kunoke won ot peri\n^ par. 4 Yehova tie nying’ Mungu i Biblia.\nKUD IGEN GIN MA TIMERE NGO MAN CWINYI KUD UTUR\nKud isai bedo leng’ ibeng’i giri kunoke ibang’ jadhogi mi gamiri. (Zaburi 103:14; Yakobo 3:2) Nen akeca lembe ma beco ma jadhogi mi gamiri ubetimo. Bed ku cirocir man ku genogen nia tio ku juk mi Biblia bikonyo. (2 Timoteo 3:16) Yehova bimio mugisa iwi kero ma wubetimo pi nilubo juk pare, e gamiri mwu bimedere nibedo kud anyong’a.—Jugalatia 6:9.\nNyo dhaku para kunoke won ot para winjere i kume nia adieng’ pire nikadhu ma adieng’ ko pira gira?\nAdaru nitimo ang’o tin eni pi ninyutho nia amaru man aworo nico kunoke dhaku para?


Somo mi Gilead, Patterson, New York\nNiai con, somo mi theokrasi tie lembe ma pire tek akeca i bang’ Jumulembe pa Yehova. Jucaku the somo masegi ni dhanu ceke m’uwodho saa migi ceke pi tic mi rweyo lembanyong’a mi Ker kara gicopo nitimo ‘tic migi kakare kakare.’—2 Timoteo 4:5.\nSomo mi tic mi juyab yo. Ka jayab yo ma nja udaru nitimo oro acel i tic pare ma eno mi saa ceke, jukiewo nyinge i somo mi juyab yo ma timo nindo abusiel ma ekadhu ke i Ot Ker ma bor ungo akeca ku kakare ma ebedo i ie. Thelembe mi somo eno tie nikonyo jayab yo eno kara ecor ceng’ni ku Yehova, enwang’ matoke maber akeca i ayi ceke mi tic mi rweyo lembanyong’a, man emedre asu nitimo tic maeno i atira.\nSomo mi Jurwei-Injili mi ker. Somo maeni timo dwi ario, man etie pi niponjo juyab yo ma gidaru ning’iyo i tic ne man ma gimaru niweko pacu migi kara gicidh gitim tic ne kakare moko ci ma yeny utie i ie. Lembe maeno nyutho nia gibeyero kumae: “anuti eni ora!” nang’u ke gibelubo kudo lapor pa Yesu, ma etie jarwei injili madit m’usagu zo. (Isaya 6:8; Yohana 7:29) Kara ecidh nikwo bor ku pacu ma tugi ukwayu ebed ayika nikwo ayi kwo ma yot. Suru, lietho kuno ke ng’ico, cam mi kakare ma ebicikwo i ie copo koc ku ma eng’iyo kudo. Ecopo kwayere bende nia eponj dhok mange manyen. Somo maeni konyo umego ku nyimego ma gitie jumusuma man jum’ugamri ma oro migi ucaku niai 23 nitundo 65, kara giponj nibedo ku kite kunoke kura mi tipo ma bikonyogi kakare ma jubiorogi i ie man kara giponj bodho ma biketho Yehova man dilo pare uti kugi lee akeca.\nSomo mi Biblia mi Watchtower mi Gilead. I dhok Juebrania, thelembe mi “Gilead” utie “udul tucolembe.” Niai ma ecaku i oro 1943, Gilead udaru niponjo dhanu ma kadhu 8 000 ma juorogi ke ni jumisioner pi nituco lembe ‘cil i kajik mi ng’om’ ma tic migi ne ke unwang’u matoke maber dit akeca. (Tic mi Jukwenda 13:47) Kulapor, kinde ma ju moko m’udaru somo maeno utundo i ng’om mi Peru, cokri kadok acel de ubino mbe kuca. Ento tin, wend cokri kadhu 1 000 kuca. Kinde ma jumisioner mwa ucaku nitimo tic i Japan, ng’ombe zoo ubino ku Jumulembe ma tundo ngo apar de. Ento tin wend cokri kadhu 200 000. Somo maeno ma timo dwi abic uketho i ie ponjo Lembe pa Mungu kilili mandha. Dhanu ma jucopo lwong’o kara gicidh gilub somo maeni tie ju ma gitimo kawoni calu juyab yo ma segi kunoke jumisioner ma fodi ulubo ngo somo ma eno, ju m’utimo tic i biro mi filial kunoke i Bethel, jum’utie juliew ma wotho awotha, kara gicidh gimed wi ponji ma gitie kudo, wek kara gikony tic pa Mungu ucungi maleng’ man ubed ku kero i ie i ng’om zoo.\nThelembe mi Somo mi juyab yo utie ang’o?\nJukani ma copo lubo somo mi jurwei Injili mi Ker?